text:
SALMS (79;80;81)
Letôr: Renzo Balzan
79 (78) Lament de comunitât di Israel ridusude te streme plui nere
1Salm. Di Asaf.
Diu, a son jentrâts i forescj te tô ereditât,
a àn profanât il to sant templi,
a àn ridusude Gjerusalem in maseriis.
2Ur àn dât di mangjâ ai ucei dal cîl
i cuarps dai tiei fameis,
la cjar dai tiei amîs
ai nemâi de campagne.
3A àn spandût il lôr sanc come ch’al fos aghe
torator di Gjerusalem, cence che nissun no ur des sepulture.
4Pai nestris confinants o sin deventâts une vergogne
nus sbelein e nus cjolin vie chei che ator di nô a vivin.
5Fint cuant mo, Signôr?
Âstu propit di restâ inrabiât par simpri?
Àe di brusâ come il fûc la tô gjelosie?
6Scjarie sui forescj dute la tô fumate,
sun chei che no ti cognossin,
e sui reams che il to non no clamin;
7parcè che a àn glotût Jacop
e a àn fiscade la tô cjase.
8Cuintri di nô no sta tirâ fûr lis colpis dai paris.
Spessee a vignînus incuintri cul to boncûr,
parcè che o sin ridusûts te plui grande streme.
9Diu, nestri salvadôr, dànus jutori,
pe glorie de tô innomine;
a laut dal to non salvinus e perdone i nestris pecjâts.
10Parcè mo i forescj varessino di dînus:
“Dulà isal il lôr Diu?”.
Che si palesi sot dai nestri vôi framieç dai popui
il svindic pal sanc dai tiei fameis ch’al è stât spandût.
11Ch’al rivi fintremai a la tô presince
il gemit dai presonîrs;
in reson dal to braç plen di fuarce
salve chei che a la muart a son distinâts.
12Torniur ai nestris confinants siet voltis plui,
de vergogne ch’a àn butade sore di te, Signôr.
13Nô, invezit, to popul e trop che tu passonis,
ti disarìn graciis par simpri,
o cjantarìn lis tôs lauts di ete in ete.
80 (79) Preiere a Diu pal vignâl splantât di Israel
1Al mestri dal coro. Sul aiar di “I gîs de testemoneance”. Di Asaf. Salm.
2Tu, pastôr di Israel, scolte,
tu che tu paris tant che un trop Josef,
tu che tu sês sentât sui cherubins, mostre il to sflandôr
3denant di Efraim, di Beniamin e di Manasse.
Torne a dismovi dute la tô fuarce
e ven in nestri jutori.
4Diu des schiriis, ven a sostentânus,
fâs lusî la tô muse e o varìn salvece.
5Signôr, Diu des schiriis,
fin cuant bolirastu di rabie
cuintri de preiere dal to popul?
6Tu ur âs dât di mangjâ un pan di lagrimis,
tu ur âs dât di bevi lagrimis fint avonde.
7Tu nus âs fats deventâ chei che ducj intor a remenin
e i nestris nemîs a àn ce fâ di sbeleânus.
8Diu des schiriis, ven a sostentânus,
fâs lusî la tô muse e o varìn salvece.
9Une vît dal Egjit tu âs strafuide
e tu le âs riplantade dopo di vê fat scjampâ i popui.
10Tu i âs preparât il teren a pueste;
e si è inlidrisade tant di rivâ a jemplâ la tiere.
11E à taponadis lis monts cu la sô ombrene
i cedris plui alts cu lis sôs ramascjis.
12E à slungjât i siei cjâfs fintremai al mâr,
e fint al flum lis sôs menadis.
13Parcè po âstu butade jù la sô cente,
di mût che le vendemin ducj chei ch’a passin pe strade?
14Il sanglâr dal bosc le folpee
il nemâl dal cjamp al va li dentri a passisi.
15Diu des schiriis, torne,
cjale jù dal cîl e viôt,
ven a viodi di chest vignâl,
16dal zardin ch’e à plantât la tô gjestre,
dal risit che par te tu âs coltât.
17Lu àn brusât cul fûc e lu àn cjonçât;
ch’a restin fulminâts dome cjalanti in muse!
18Che la tô man si poi sul om de tô gjestre,
sul fi dal om che tu ti âs nudrît.
19Di te no si slontanarìn mai altri;
tu nus fasarâs vivi e o clamarìn il to non in jutori.
20Diu des schiriis, ven a sostentânus,
fâs lusî la tô muse e o varìn salvece.
81 (80) Invît al popul di Diu a restâ fedêl al pat
1Al mestri dal coro. Seont la melodie dal ghitit. Di Asaf.
2Gjoldêt in Diu nestre fuarce,
scriulait al Diu di Jacop.
3Dait sù il salm e sunait il timpli,
la citare gjoldibil insieme cu l’arpe.
4Sunait la trombe te dì de lune gnove,
tal colm de lune, te dì de nestre fieste.
5Cheste e je une leç par Israel,
un ordin dal Diu di Jacop;
6jal à dât a Josef come testemoneance,
cuant che de tiere dal Egjit al è saltât fûr.
O sint un lengaç mai cognossût:
7“O ài slizeride de cjame la sô spale,
lis sôs mans a àn poiât il gei”.
8Tu âs berlât viers di me te disperazion
e ti ài liberât;
vuluçât tal nûl ti ài rispuindût,
tes aghis di Meribe ti ài metût a lis provis”.
9“Scolte, popul gno, ch’o ài voe di insegnâti:
Israel, se tu mi scoltassis!
10No tu varâs framieç di te nissun altri diu,
denant di dius forescj no tu varâs di ingenoglâti.
11Jo o soi il Signôr, il to Diu,
che de tiere dal Egjit ti ài fat saltâ fûr.
Spalanche la tô bocje e jo le jemplarai”.
12“Ma il gno popul nol à scoltade la mê vôs;
Israel nol à volût ubidîmi.
13Par chel lu ài molât al so cûr cjaviestri,
lassantlu che si sbrocàs tai siei capricis”.
14“Joi, se il gno popul mi des scolte,
se Israel al les indenant pai miei trois!
15O fruçarès tun lamp i siei nemîs,
o slungjarès la mê man cuintri dai siei contraris.
16Chei che lu àn in asse sot di lui a colaressin,
il lôr distin al sarès segnât par simpri.
17Flôr di forment ur darès di mangjâ par nudrîju,
ju sacearès cu la mîl de crete”.


c: text/html

text:
ZUAN (13)
Letôr: Walter Gozzer
II. Il libri dai cumiâts
LA RIVELAZION DI GJESÙ AI SIEI
1. L’ULTIME CENE E LA LAVANDE DAI PÎTS
La lavande dai pîts
131Prime de fieste di Pasche, savint Gjesù ch’e jere rivade la sô ore di passâ di chest mont li dal Pari, dopo di vêur volût ben ai siei ch’a jerin in chest mont, ur volè ben fint al colm. 2E intant de cene, cuant che il diaul i veve za metût tal cûr a Gjude di Simon Iscariot di tradîlu, 3savint che il Pari i veve metût dut tes sôs mans e ch’al jere saltât fûr di Diu e al tornave a Diu, 4al jeve sù de taule, al gjave il mantiel e, cjolt un suieman, sal peà tor de vite. 5Po al strucje aghe intun cjadin e al tacà a lavâ i pîts dai siei dissepui e a suiâju cul suieman ch’al veve tor de vite. 6Al rive duncje li di Simon Pieri. I dîs: “Signôr, tu tu mi lavis i pîts a mi?”. 7I rispuindè Gjesù: “Ce che o fâs, tu cumò no tu lu capissis; tu lu capissarâs plui indenant”. 8I dîs Pieri: “Tu no tu mi lavarâs i pîts. Mai plui e mai altri”. I rispuindè Gjesù: “Se no ti lavi, no tu varâs part cun me”. 9I dîs Simon Pieri: “Signôr, no dome i miei pîts, ma ancje lis mans e il cjâf”. 10I dîs Gjesù: “Chel ch’al à fat il bagn, al baste che si lavi i pîts, ch’al è za dut mont; ancje vualtris o sês monts, ma no ducj”. 11Di fat al saveve cui ch’al stave par tradîlu, par chest al disè: “No sês ducj monts”.
12Finît duncje di lavâur i pîts, al tornà a cjoli il so mantiel, si sentà e ur disè: “Capîso ce che us ài fat? 13Vualtris mi clamais mestri e Signôr e o disês ben, parcè che lu soi. 14Poben, se jo, il Signôr e il mestri, us ài lavâts i pîts, ancje vualtris o vês di lavâsi i pîts un cul altri. 15Di fat us ài dât l’esempli par che ancje vualtris o fasês come che jo us ài fat a vualtris. 16In veretât, in veretât us dîs: il servidôr nol è plui grant dal so paron ni l’apuestul nol è plui grant di chel che lu à mandât. 17S’o capîs chestis robis, o sês furtunâts se lis metês in pratiche. 18Jo no lu dîs par ducj vualtris. O cognòs chei che o ài sielzûts, ma e scuen colmâsi la Scriture: Chel ch’al mangje il gno pan, al à alçât cuintri di me il so talon. 19Us al dîs cumò, prime ch’al sucedi, par che cuant che al sucedarà o crodês che jo o soi. 20In veretât, in veretât us dîs: Chel ch’al acete chel che jo o varai mandât mi acete me, e chel che mi acete me al acete chel che mi à mandât”.
La profezie dal tradiment
21Dopo dit cussì, Gjesù si conturbà dentri vie e al professà: “In veretât, in veretât us dîs: un di vualtris mi tradissarà”. 22I dissepui si cjalarin un cul altri, no rivant a capî di cui ch’al fevelave. 23Un dai siei dissepui, chel che Gjesù i voleve plui ben, al jere poiât propit daprûf di Gjesù. 24Alore Simon Pieri i fâs un segnâl par domandâi di cui ch’al stave fevelant. 25Lui, sbassantsi un tic sul pet di Gjesù, i dîs: “Signôr, cui isal?”.26Gjesù i rispuint: “Al è chel che jo i darai la bocjade che o stoi par tocjâ”. Tocjade duncje la bocjade, le cjape e je dà a Gjude, fi di Simon Iscariot. 27E alore, dopo de bocjade, al jentrà in lui satane. I dîs Gjesù: “Ce che tu âs di fâ, fasilu daurman”. 28Ma nissun di chei ch’a jerin in taule al capì parcè che i veve dit cussì. 29Midiant che Gjude al veve la casse, cualchidun di lôr al scrupulave che Gjesù i ves dit: “Compre ce ch’al covente pe fieste”; o che i ves ordenât di dâur alc ai puars. 30Cussì, cjapade la bocjade, chel altri al jessì dal moment. E jere gnot.
31Cuant che al fo jessût, Gjesù al dîs: “Cumò il fi dal om al è stât glorificât e Diu al è stât glorificât in lui. 32Se Diu al è stât glorificât in lui, ancje Diu de bande sô lu glorificarà e lu glorificarà in curt. 33Frutins, o sarai cun vualtris ancjemò par pôc. Mi cirarês e, come che ur ài dit ai gjudeus, us al dîs cumò ancje a vualtris: Là ch’o voi jo, vualtris no podês vignî. 34Us doi un comandament gnûf: che si voledis ben un cul altri; come che jo us ài volût ben a vualtris, ancje vualtris volêtsi ben un cul altri. 35Di chest a ricognossaran ducj ch’o sês miei dissepui, se o varês afiet un par chel altri”.
2. PRIN DISCORS SU LA FEDE E SUL AMÔR
36I dîs Simon Pieri: “Signôr, dulà vastu?”. I rispuindè Gjesù: “Là ch’o voi jo, par cumò tu no tu puedis vignî daûrmi; tu vignarâs daûrmi plui indenant”. 37I dîs Simon Pieri: “Signôr, parcè po no puedio vignî daûrti za di cumò? O darès ancje la mê vite par te”. 38I rispuint Gjesù: “Tu darâs la tô vite par me? In veretât, in veretât ti dîs: il gjal nol cjantarà prin che no tu mi vedis rineât trê voltis”.

robotstxt: allowed

filter: keep


text:
Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files Files
1 comments
12 Feb 2019 | 14:29:06


text:
NO PAR FURLAN… MA BOGNS. Martina Iori, e lis sôs storiis di ‘Amore & Buscofen’ | Ocitanie, cuistion linguistiche e nazionâl
Martina Iori, e lis sôs storiis di ‘Amore & Buscofen’
Nûf cjançons in stât di concuistâ il cûr e lis orelis di ducj: di chei che ur plasin la melodie e di chei che a àn guscj un tic plui dificii, un tic plui rock o folk o jazz o indie. A son chês che si cjatin dentri dal prin disc di Martina Iori, cjantautore ladine fassane che dopo passe doi agns di concierts in Ladinie e inaltrò ator pe Europe, dal Friûl ae Gjermanie e fintremai tal Paîs Basc, e à metût intun cd pinsîrs, peraulis e emozions.
Compagnade di Marco Stagni al liron e di Enrico Tommasini, la zovine cjantante e polistrumentiste (ghitare, ukulele e violin) di Delba di Cjanacei e conferme lis sôs cualitâts di autore e di interprete, che e veve mostrât cun sucès intant dai siei concierts tes sôs esibizions dal vîf.
De sô version dal imni fassan ‘Lo che i pré’ ae version speciâl cuntun cuartet di arcs dal so piçul classic ‘Via con mia musega’ al è dut un biel scoltâ.
Martina Iori, “Amore & Buscofen”, 2016. ❚
Marco Stolfo
_______________________________
Ocitanie, cuistion linguistiche e nazionâl
Nol è mai masse tart par lei un bon libri. Chest al vâl par sigûr par ‘Occitan. Une langue en quête d’une nation’: un libri par francês di une autore taliane che al conte la la lenghe d’oc e la Ocitanie. La publicazion, dade fûr doi agns e mieç indaûr dal IEO (Institut d’Estudis Occitans), e da cont dai studis fats di Francesca Zantedeschi intant dal so dotorât di ricercje alì dal Istitût universitari european di Florence.
Il libri al conte il dibatiment in cont de lenghe ocitane vie pal Votcent, i studis linguistics e leteraris e il storic antagonisim tra centri e periferiis dal ‘Hexagone’, tra nord e sud e tra tieris e lenghis d’oc e d’oil: tant a dî tra Ocitanie e France.
Francesca Zantedeschi e fronte la evoluzion e il potenziament dal stât nazionâl francês, la alteritât ocitane, lis rivendicazions culturâls e linguistichis che a deventin alc altri, tra istancis regjonalistis e visions plui o mancul claris di Ocitanie e di nazion ocitane.
Francesca Zantedeschi, “’Occitan. Une langue en quête d’une nation”, cIEO, Tolose, 2013. ❚
M.St.


text:
Zenâr-Fevrâr 2018
Zenâr-Fevrâr - PRIME PAGJINE. EDITORIÂL - Il nestri sfuei, la Itache dai furlans / Mediocredito, l’ultin regâl furlan a Rome / PAGJINE 2 - Tresesin denant di ducj / Il furlan le à grivie / (L)INT FURLANE. Su la linee dal fûc / Bon lavôr ae gnove diretore / PAGJINE 3 - Pre ‘Sef Cjargnel, agnul di biele vôs / L’impegn pal Popul / Cuant che par ducj al jere Bepino / «Nus à lassâts plui siôrs spirtualmentri» / PAGJINE 4-5 - Friûl al vôt. Lis domandis ai candidâts / Domenico Balzani / Tommaso Cerno / Luca Ciriani / Lanfranco Lincetto / Massimo Moretuzzo / Serena Pellegrino / PAGJINE 6 - Sapade e Friûl unîts ancje in taule / Tortei di patatis cun miluçs, formadi salât di Denemonç e semencis di cevole / Saurschotte e senkl, guscj unics / PAGJINE 7 - Aleance Friûl-Triest? / Puart-Regjon. Un afâr dome triestin? / PAGJINE 8 - CORSICHE. La gnove Corsiche ae prove dal autoguvier / SLOVENIE. Feminis e politiche, a ce pont sino? / CATALOGNE. Viers une lote di sfiniment | Su Facebook la interviste a Aureli Argemí / PAGJINE 9 - E cumò i tocje a Cint / “La Patrie dal Friûl” a 113 Comuns in graciis de Fondazione Friuli / Cu la sanitât furlane dal prin di Fevrâr / PAGJINE 10 - Furlan sul ôr dal Danubi cun “i Radiatori” / GNOVIS / Cumò WordPress al è ancje in marilenghe / NO PAR FURLAN, MA BOGNS. I maçalizis fats in Jugoslavie de bande dai talians “brava gente” / I LIBRIS SIMPRI BOGNS. Contis gustosis e progjets pal avignî dai fruts di Listize / PAGJINE 11 - I COLÔRS E LIS FORMIS DE STORIE. UN VIAÇ SENSORIÂL INTE ART DAL FRIÛL. La consacrazion dal Domo di Vençon | La sene e cjape vite: la ore dal Patriarcje / PAGJINE 12 - LIS PARABULIS DI PRE ANTONI. Il scriç / NO SON PERAULIS PAR VECJOS. Shatush / La letare. Voltâ pre Antoni Beline / NETITI LA LENGHE //
*** I articui a son disponibii fracant sul titul. Buine leture.


text:
«Benedete, nance cheste volte ti sôs plene, tu sês il ritrât de salût, biele frescje parcè mo no tu âs preseât il mascli di Paschine?»
Intant che e fevelave, il ricuart vîf di une lontane viere la strassine in rive al riul, sedis agns, biele come une primulute, insomp de vigne un zovenut dai cjavei di aur al cuince lis vîts, a si cjalin, a si tornin a cjalâ, man man che lui si svicine il gong dai lôr cûrs al spant une musiche maraveose.
Il zovin, ingropât e cjapât par l’emozion, si presente: «O soi Benedet e tu?» «Jo o soi Regjine».
Un grant amôr, a disevin ducj, confidencis, progjets. Une dì, Benedet, plen di zentilece e contenton come une Pasche i dîs a: «Regjinute, o voi in Argjentine cun il gno amì Olmo, al è une vore simpatic, al sarà il nestri copari di anel».
«O Benedete, cussì e je la storie, no ai mai permetût al gong dal gno cûr di sunâ par altris moscardins, i clucîs simpri il segret di viodilu tornâ… ma cuissà cuant…»
Tornade tal so jessi, e met la cunine dentri te vecje sporte di sclofulis di none Ilde, che la doprave par puartâ i cunins a incrosâ. «Benedete, ti puarti di un espert, cheste volte tu viodaras c’è biele schirie di cuninuts». La sporte tal manuvri de biciclete, e cor là di Vigji, passionât intinditôr di nemai da curtîl.
A la imburide comparizion di Regjine in cjâf de stradele di cjase, dongje il ripâr dal Tiliment, Vjigi, om solitari, da la timidece mascarade dai mostacjins a la Salvador Dalì, al reste sfolgorât par la emozion. Simpri biele ancie cui cjaviei blancs,” al pense.
Intant che al esamine la besteute cun competence, il so fîl di sperance grues come un glimuç ingropât intun intrîc di sintiments, dal inamorament mai declarât; la so vôs imprisonade da la balbuzie fin da piçul e sclope come une bombe: «Regjjne… no pos fa… cu cu cunins al è un mascli… tipo Olmo, clamile Benedet. Regjinute jo o soi da simpri inemorât di te».
Scaturît e maraveât de naturalece de so peraule, e la declarazion d’amour finalmentri disblocade, Vjigisi piert incantesemât tai voi celest di Regjine cun il timôr di une brute reazion.
«Ce Vjigi… ce âstu dit? Benedet? Olmo? La cunine un mascli? Jo la mê vite… tu inemorât di me? Cetancj agns jo o ai… Sedis, cinquantetrê?»
Regjine e monte in biciclete e scjampe confusionade, scossade di une conturbie di emozions, il cûr in burascje.
La dì dopo, sore sere, Vjigi cul cjâf tal mont de lune, timorôs di vê ofindût Regjine, al reste striât di un nûl che al cole jù dal cîl, al ven jù ben planc e ben planc si rodolee jù pe stradele di cjase par fermâsi devant di lui.
E je Regjine in biciclete, vistude di viole cui cjaviei blancs colôr lune.


text:
Eros Cisilino al è il gnûf president de ARLeF
“Partecipâ ae modernitât cu la braùre de proprie identitât linguistiche”
Eros Cisilino, 43 agns, al è il gnûf president de ARLeF (Agjenzie Regjonâl pe Lenghe Furlane). Impleât cumò intun dai consorzis di bonifiche regjonâls, Cisilino al è stât conseîr provinciâl dal 2013 al 2018 e prime vicesindic e assessôr dal Comun di Merêt di Tombe. Za president dal 2001 al 2005 di une associazion culturâl ricognossude de Regjon Friûl-Vignesie Julie pe valorizazion e pe tutele de lenghe furlane, al è stât ancje coordenadôr editoriâl e autôr di publicazions par furlan
e par talian.
I vin fat cualchi domande par cognossi miôr lui e il so pont di viste su la lenghe furlane.
Cemût aial cjapât l’anunzi de nomine?
O ai di dî, in dute francjece, che e je stade une nomine inspietade ma che o ai acetât cun plasê e riflessivitât.
O ai acetade la incarghe cun sens di rispiet pal rûl che la Agjenzie regjonâl e à intal panorame culturâl dal teritori, e ancje cuntune fuarte responsabilitât, viodût il moment storic particolâr che lis lenghis minoritariis a son daûr a vivi.
In merit a chest, cemût valutial il stât di salût de lenghe furlane?
Cuasi dut il secul XX al è stât caraterizât di politichis che a àn sminuît a fuart la impuartance e il rûl dal furlan, puartant a une grande riduzion dal ûs de lenghe inte nestre regjon. La azion si è rinfuarçade inte seconde metât dal secul stât. In chel periodi, e je passade in maniere definitive la idee che il furlan al fos une lenghe margjinâl e inutile e, di consecuence, al è stât relegât ae rapresentazion di une tradizion di eliminâ. Fin tal 1996 no je stade metude in cjamp nissune strategjie “alternative” che e podès rapresentâ un cuintrialtâr zovevul aes politichis di assimilazion patidis dal furlan. Cumò si à di tornâ a partî par fâ di mût che il furlan al sedi tratât, pardabon, tant che une des lenghis de nestre regjon, cun pâr dirits e oportunitâts.
Parcè vuê, intun mont une vore svelt e globalizât, si varessial di imparâ e di fevelâ il furlan?
E je la lenghe de nestre identitât milenarie. Al pâr strani che intai agns des “filieris curtis”, dal “chilometri 0”, dal teritori declinât in ogni so aspiet (promozionâl, turistic, agroalimentâr, economic, e v.i), la lenghe dal teritori no vegni valorizade tant che prin element. Plui che un sempliç codiç linguistic, al è un stîl di vite, al è il mût plui vêr di esprimi ae proprie comunitât i valôrs plui profonts. Fevelant par furlan si sintisi plui vîfs, plui atîfs e o confidi che chest moment di cussience e di valorizazion al sedi daûr de puarte: e je in sfese, e al baste pôc par spalancâle.
Ise une utilitât tal imparâ e tal fevelâ par furlan, vuê?
No dome al è util, ma al è fondamentâl esprimisi par furlan. Doprâ la nestre lenghe nus covente, prin di dut, par capî cui che o sin. Se no lu capìn, no sin nancje in stât di comunicâ ben la nestre identitât. Intun mont cussì complès, che ti strice, no si pues dome jessi sogjets passîfs che a assorbissin in maniere esclusive e acritiche ce che al ven proponût dal esterni. Si à di jessi e/o deventâ part de modernitât, ma cence uniformâsi: al covente scambiâ alc, dâ alc di propri, di origjinâl, stant che o sin unics. Fûr di chi, o respiri un interès fuart bande il Friûl e la nestre lenghe: cui che a ‘nt sint fevelâ, al è inmagât dal desideri di cognossi miôr nô e la nestre tiere. Mi ripet, ma al vâl la pene: o vin di jessi in stât di proponi, cun grande braùre, la nestre identitât milenarie.
Ce rûl aie vût e aie inmò, inte sô vite, la lenghe furlane?
E je la mê lenghe mari, duncje e à un rûl “normâl” e cuotidian fin di cuant che o jeri tant picinin. Cussì come che al è normâl respirâ, par me al è normâl fevelâ par furlan. Po dopo, di fantat, o ai cjapât cussience de impuartance dal esprimimi par furlan (no simpri si rindisi cont di cetant che al sedi fondamentâl respirâ se si lu fâs tant che un sempliç at mecanic…).
Cemût dismovi l’interès dai millennials par cheste lenghe?
I fantats dal 2000 a dimostrin un grant interès, net di prejudizis, pes potenzialitâts espressivis dal furlan. Cualchi volte però a son discjolts di messaçs ricorints su lis rêts social che a proponin il furlan – intindût sedi tant che lenghe che tant che persone – daûr canui stereotipâts, cualchi volte pôc dignitôs.
O crôt che al sedi compit nestri jessi plui atents intal costruî e intal proponi struments adats a completâ la lôr identitât personâl e culturâl.
Su chest teme, e su cualchi altri che al tocje la politiche linguistiche regjonâl, o calcoli che al sedi util valorizâ lis osservazions esprimudis di varis esperts, intai agns plui resints. Tant, duncje, al è stât za dit e scrit, cumò si trate di passâ in maniere plui decise des peraulis ai fats.
Aial za vût i prins contats cu la Agjenzie e cul Consei? Cualis sono stadis lis sôs primis impressions?
Sì, e o ai cjatât un clime positîf, cun personis une vore disponibilis che a vivin il lôr lavôr tant che une mission. Ognidune di chestis si impegne di là dai compits assegnâts dentri dal propri ambit operatîf, cun tante passion e capacitât.
O crôt duncje che a sedin dutis lis premessis par podê contâ suntune buine scuadre e par lavorâ insiemi par rivâ a risultâts otims.
Staial pensant ai prins pas di fâ tant che president? Cuâl isal, secont lui, il pont necessari di partence?
O crôt che a coventin rinfuarçadis lis azions indreçadis aes gjenerazions zovinis. Inte prime fase de vite o sin personis viertis, cence preconcets, e duncje tant ricetîfs. E al è in cheste fase che al è impuartant madressi la convinzion che jessi furlans e fevelâ par furlan nol vûl dî jessi cuintri di nissun: no je une cuistion di jessi di part, ma di semplice cussience identitarie. Di bande nestre, o pensi che si varà di lavorâ par implementâ i struments dal dialic tra i zovins, ancje doprant lis gnovis oportunitâts metudis in cjamp dai social media. Dut par cirî, ae fin di un percors, di no meti in cjamp azions di semplice visibilitât, o indreçadis dome a insiemis limitâts di utents, ma par provâ a rivâ a risultâts concrets su grande scjale.
La ARLeF – Agjenzie Regjonâl pe Lenghe Furlane e je l’ent strumentâl de Regjon Autonome Friûl – Vignesie Julie che al coordene lis ativitâts di tutele e di promozion de lenghe furlane su la fonde di ce che al è definît de normative regjonâl.
La Agjenzie e furnìs consulence linguistiche a sogjets publics e privâts e e met in vore cetantis azions par promovi la presince e l’ûs de lenghe furlane intai ambits principâi de vite sociâl, tant che la famee, i mieçs di comunicazion, lis gnovis tecnologjiis, la aministrazion publiche, la ricercje sientifiche, i spetacui e lis arts, la culture, il mont dal lavôr.


text:
dilluns, de maig 29, 2006
Jugn al è za ca
ce biel ch'al è mai però. Lis seris cuntun pôc di buere mi plasin masse, stant lontan dal Friûl mi soi acuart che la buere e je une robe a cui sin usâts... parcè che, ca di me almancul, no je mai masse, simpri chel tant, che soredut di unviar jude a tignî lontan la fumate. Po ben, o ai fat un cuatri esams in chest periot, no sai ancjemò i risultâts, po al sarà un lunc fin setemane, grazie a la "fieste nazionâl"... jo no fâs fieste, ma une zornade di mancul in citât no je mâl. Ancje parcè che prest al rivarà il cjalt vêr e lì alore si patirà...
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
dissabte, de maig 20, 2006
Balon, furbos e cine
Sin di gnûf sot esams... ca no si finis mai. Intant tal balon al sucêt di dut, e dopo a disin che un nol à di vergognâsi di jessi talian... o cu lis scomessis, no capissi cemût che cussì tancj zuiadôrs cun dut ce che bechin e àn voie di riscjâ cussì. O sin al livel di tierç mont no miôr... ridin se sucedin in Vietnam o in Argjentine ma ca a si fâs di piês. Che altre sere o viodevi La meglio gioventù aka La miôr zoventût di Pasolini... biel cine ancje se mi mandin dome il prin toc e chel altri cuissà cuant. E un professôr di letaris mi pâr i diseve di lâ vie de Italie prime ch'al podeve... e o jerin tai agns 60, boom economic e dut il rest. Sperin di rivâ a passâ il confin prime che sedi masse tart
divendres, de maig 12, 2006
Big city life
Chestis citâts a son propit grandis. No covente lâ a Los Angeles o cuissà dulà, za une citât come Bologne e je grandone. Lu pensavi chê altre gnot suntun autobus, ch'al continuave a lâ viers fûr e a erin simpri cjasis ator. E dut al ere silenziôs cence traffic, ma biel, ancje se dut diviars rispiet ae Americhe, ca nol è che tu puedis zirâ a vueit in machine, no tu âs chilometros di autostradis (e chês che son tu lis pais masse). Mah, o stoi studiant pes provis intermidiis, sperin in cualchi bune gnove pe fin de prossime setemane, e che no sedin veris lis previsions che disin ch'al rive un grum di cjalt
dimarts, de maig 09, 2006
30 agns dal taramot
Ai 6 di Mai a colavin i 30 agns dal taramot che al à butât jù paîs intîrs. Jo no eri ancjemò nassût, ma dome a viodi lis imagjinis mi vegnin i sgrisui, e ancje o soi orgoliôs parcè che dut al è tornât come prime. Sperin di no dismenteâsi mai di ce che i furlans a àn fat come che fasin par tantis altris robis de nestre storie antighe.
dilluns, de maig 01, 2006
Incuintris
Al è incredibîl però come tu incuintris int simpatiche par câs. îr di sere o jeri in Place Sant Stiefin, lì des siet glesiis (e cun chest se cualchidun al sta leint al à forsit capît dulà che voi a torseon/studii...) o jeri sintât cuntun amì e cjacarant o vin cjatât un doi fantats dal puest (al è dificîl cjatâju, a son masse di fûr) e a la fin si sin divertûts. A son chestis lis robis che mi plasin. Ancje se chest al è un timp di polse, par cui al pues jessi par chest che mi soi divertût, i moments dûrs e àn di vignî. Ma, come che disin tal rèclame, life is now, so screw you up, carpe diem e vie di lunc
Subscriure's a: Missatges (Atom)


text:
GNOVIS. I volums de Patrie dal Friûl al Salon dal libri di Turin
Chest an, pe prime volte, la Associazion culturâl “Patrie dal Friûl” e jere presinte cui siei volums al Salon internazionâl dal libri di Turin, che si è davuelt dai 10 ai 14 di Mai te sede tradizionâl dal Lingotto. “The Best (is)”, il libri a fumuts dai Gnognosaurs di Dree Venier, e la “Cuintristorie de prime vuere mondiâl 1914-1918″ di Agnul Floramo a jerin in biele mostre tal paveon 1 a disposizion dai tancj visitadôrs dal prestigjôs apontament dedicât ae editorie.
Redazion


text:
GJENESI (11)
Letôr: Bons. Duilio Corgnali
La torate di Babêl
111Dut il mont al fevelave la stesse lenghe e al doprave lis stessis peraulis. 2Cuant che i oms si plaçarin a soreli jevât, a rivarin tune concje de tiere di Senaar e si fermarin li. 3Si diserin un cul altri: “Dai! Metìnsi a fâ modons e a cueiju tal fûc”. A dopravin il modon impen dal clap e il catram impen de malte. 4A diserin: “Parcè no fasìno une citât e une torate ch’e rivi cu la spice fint in cîl? Fasìnsi un non e no stin a dividisi ator pal mont!”. 5Il Signôr al vignì jù a dâi une cjalade a la citât e a la torate che i oms a stavin butant sù. 6Dissal il Signôr: “Veju, che a son un popul sôl e a fevelin ducj la stesse lenghe! Chest al è dome il cjaveç di ce che a àn voe di fâ. Se a van indenant cussì, a rivaran a fâ dut ce che a volaran. 7Anin! Dismontìn jù e confusionìnju tal lôr lengaç, par che no rivin a capîsi un cul altri”. 8E di li il Signôr ju sparniçà par dut il mont e no lerin plui indevant cu la lôr citât. 9Cussì i meterin non Babêl, parcè che al è stât alì che il Signôr al à confusionât il lengaç di ducj i oms e di li si son sparniçâts par dut il mont.
La dissendence benedide di Sem
10Cheste e je la gjernazie di Sem. A cent agns, Sem al à vût Arpacsad, doi agns dopo dal diluvi. 11Dopo nassût Arpacsad, Sem al à vivût cinccent agns e al à vût altris fîs e fiis.
12A trentecinc agns, Arpacsad al à vût Selac. 13Dopo nassût Selac, Arpacsad al à vivût cuatricent e trê agns e al à vût altris fîs e fiis.
14A trent’agns, Selac al à vût Eber. 15Dopo nassût Eber, Selac al à vivût cuatricent e trê agns e al à vût altris fîs e fiis.
16A trentecuatri agns, Eber al à vût Peleg. 17Dopo nassût Peleg, Eber al à vivût cuatricent e trent’agns e al à vût altris fîs e fiis.
18A trent’agns, Peleg al à vût Reu. 19Dopo nassût Reu, Peleg al à vivût dusinte e nûf agns e al à vût altris fîs e fiis.
20A trentedoi agns, Reu al à vût Serug. 21Dopo nassût Serug, Reu al à vivût dusinte e siet agns e al à vût altris fîs e fiis.
22A trent’agns, Serug al à vût Nacor. 23Dopo nassût Nacor, Serug al à vivût dusinte agns e al à vût altris fîs e fiis.
24A vincjenûf agns, Nacor al à vût Terac. 25Dopo nassût Terac, Nacor al à vivût cent e disenûf agns e al à vût altris fîs e fiis.
26A setant’agns, Terac al à vût Abram, Nacor e Aran.
LIS TRADIZIONS DE STORIE DAI PATRIARCJiS
L’ALEANCE DI ABRAM
Dissendence di Terac
27Cheste e je la gjernazie di Terac: Terac al à vût Abram, Nacor e Aran. Aran al à vût Lot. 28Aran al murì che al jere ancjemò vîf so pari Terac, tal paîs che al jere nassût, a Ur dai caldeus. 29Abram e Nacor si sposarin: la femine di Abram e veve non Sarai, la femine di Nacor e veve non Milche, fie di Aran, che al jere il pari di Milche e di Ische. 30Ma Sarai e jere sterpe e no podeve vê fruts.
31Terac al cjolè so fi Abram, so nevôt Lot, fi di Aran, e sô brût Sarai, femine di Abram. Ju fasè jessî di Ur dai caldeus par lâ te tiere di Canaan. Rivâts però a Caran si fermarin li.
32Terac al à vivût, in dut, dusinte e cinc agns, po al murì a Caran.


text:
Il
2018 al è stât proclamât an dal gaelic (Bliain
na Gaeilge) ma, magari cussì no, nol
puartarà buinis gnovis pal insegnament di cheste lenghe intes
scuelis de Irlande. Des passe 3 mil scuelis primariis sparniçadis
ator pal teritori de Republiche juste il 8,3% a àn il gaelic tant
che lenghe veicolâr e in buine part si cjatin intes areis de isule
là che l’irlandês al à ancjemò une presince significative
(Gaeltacht).
Inchiestis e ricercjis davueltis intai ultins agns a mostrin che
cuasi un cuart dai gjenitôrs al volarès che i siei fîs a
studiassin intune scuele cul gaelic come lenghe veicolâr
(Gaelscoil),
ma la domande e je masse alte rispiet ae ufierte. Dome par rispuindi
ae domande atuâl a coventaressin inviadis almancul uns dusinte
scuelis gaelichis intai prossims dîs agns. Chest percors, che par
deventâ al à bisugne di timp, al varès di jessi compagnât de
introduzion di classis a imersion almancul intun pocjis des scuelis
cul inglês veicolâr, in maniere di garantî a dutis lis fameis che
lu domandin un percors educatîf par gaelic pai lôr fruts. An
Foras Pátrúnachta, la entitât che e
gjestìs la plui part des scuelis gaelichis, e à duncje invidât cun
fuarce la politiche irlandese a impegnâsi su chest front e à
cjapâlu dentri intal progjet di svilup batiât Project
Ireland 2040 che al fisse lis liniis di
indreçament pai prossims vincj agns.
Font:
Irish Times,
13/03/18


text:
Miercus 27 | Març 2019 | 942 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2002 | 1973 | 1972 | antecedentis |
POPUL GNO DULÀ VÂSTU? RECITAL A GJALARIAN IN MEMORIE DI PRE ANTONI
25 di Jugn 2017
Al va indevant il calendari dai apontaments in memorie di pre Antoni Beline, tal decim aniversari de muart.
Domenie ai 25 di Jugn a Gjalarian aes 21.00 li de Cjase de int in Place S. Martin.
“Popul gno dulà vâstu?“ Recital dulà che si leiaran scrits gjavâts des oparis di pre Antoni, compagnâts de musiche di une armoniche e de proiezion di fotografiis dal Friûl e di pre Antoni.
Par cure di: Viviana Mattiussi e Pro Loco di Gjalarian: par info, fracait il link
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.


text:
6 di Mai 1976, il Teremot in Friûl
"PRIMA LE CASE E POI LE CHIESE” STORIE DI UN SLOGAN ROBÂT
In cheste mê apologjie o ai sielt di dâ la preference ai miei rapuarts personâi cu la istituzion e in particolâr cu la autoritât diocesane rapresentade dal vescul. Par chel o tâs chei fats che a àn interessade dute la comunitât cristiane e civîl. O, se o 'int feveli, o met in lûs chei aspiets che jo ju ai vivûts in prime persone. Chest no lu fâs naturalmentri par sintîmi o par metimi al centri dai fats, ma par dâ il gno contribût personâl di leture e di valutazion. L’unic servizi verementri util che o pues dâ in robis plui grandis di me. Cun chest criteri o salti la tragjedie dal taramot e dut ce che il vescul e la curie a àn fat, no àn fat o a podevin fâ. E je stade une esperience traumatiche par ducj e nissun nol jere preparât. Si pues dî duncje, a distance di timp, che si à fate une figure discrete, o disarès splendide, almancul dal pont di viste assistenziâl e caritatîf. Cun in plui la presince eroiche dai predis sul puest, a spartî dolôrs e pôris insiemi cu la lôr int. Ce che al è mancjât, secont me, e je stade la cjarie profetiche che la glesie e varès vût di puartâ inte grande vore e scomesse de ricostruzion. Soredut domandant un stamp di ricostruzion che al privilegjàs lis realtâts plui bandonadis e i aspiets tipics di un mont che, se al murive, o murivin ancje nô. Al è ce che al è stât domandât cun clarece ancje te senblee dai laics dal ’77. Invezit si à preferît, in linie cu la tradizion catoliche, fâ tant, judâ la int, confuartântle, vaî cun jê: dute robe meretorie. Ma no sarès stât mancul meretori judâle a vierzi i voi e a judâsi par un progjet globâl so, alternatîf a chel cence culture e cence anime dât dongje dal aparât public. Nancje in cjase sô, tal fâ sù lis glesiis, la istituzion glesiastiche no je stade vonde libare, fuarte, alternative, profetiche. Il câs de glesie–astronâf di Maian, insieme cun altris “perlis”, al restarâ come testemoneance vergognose di sieltis scandalosis. Di dut chest flagjel al è restât, vie pe Italie, il coragjo dal vescul che si rimpinave su lis maseriis a confuartâ e la grande idee che al à vude di domandâ che si fasessin «prima le case e poi le chiese». No son peraulis che si sintilis ogni dì e tant mancul su la bocje di un vescul. Ma ise lade propit cussì? Che chestis peraulis a setin saltadis fûr dal ambient clericâl e je vere. Che lis vedi ditis il vescul o la part plui raprentative de glesie furlane no je vere. Anzit, al è vêr il contrari. Chest o pues dîlu parcè che il document «Ai furlans che a crodin» lu ai dât dongje jo insieme cun pre Josef Cjargnel e pre Laurinç Dentesan te canoniche di Luincis di domenie dopomisdì ai 9 di Mai, juste tre dîs dopo dal sisme. Lu vin puartât jù a Udin pe assemblee che il vescul al veve convocade ai 11 di Mai. Jal vin fat viodi a pre Checo a Montenârs, che si è dit dacuardi ma al veve tal cjâf i siei berdeis di cjase e di paîs, e a pre Pauli Varut, che al à dit che a jerin cjacaris astratis. «Daitnus i bêçs daurman e nô o tornìn a fâ sù il Friûl!» al à dit. Une robe biele e forsit vere ma impussibil, soredut in chel moment. Si che duncje o vin batût a machine il nestri scrit in cjase di pre Tunin Cjapielâr a Glemone e o vin domandât di leilu denant dai predis. Stant che i autôrs principâi dal document a jerin za schedâts te crepe dal predessam come politicants, o vin cirût di fâ i furbos mandant sul palc une anime semplice e ingjenue come pre Pieri Degan, prevost di Zui. Al è lât sù e al à tacât a lei ce che nus pareve che une glesie taramotade e scugnìs dî in chel moment par dâi une man ancje culturâl e spirituâl al popul furlan. I predis lu àn lassât lei par un pâr di minûts. Cuant che al à dit: «O pratindin di jessi nô furlans...», dute la conclave e à tacât a fâ un casin dal diaul, ofindude che ancje intun moment come chel no pierdessin il vizi di fâ politiche, impen di vaî i muarts. I àn tirât vie il microfon e lu àn fat dismontâ dal palc invelenâts. Alore il vescul, che nol veve la fuarce di inponi ae assemblee che si lassàs lei ce che ognidun al veve prontât, al à dit che i predis a jerin ancjemò sotsore e al jere miei lassâ stâ ogni resonament e strenzisi dongje dai predis che a vevin soterade tante int. E par fâ la robe ancjemò plui incorade, al à clamât sù i predis dai paîs taramotâts «seont il numar dai muarts che a vevin vût». Mi visi ancjemò di chescj puars predis, bogns, che a lavin sù a contâ: «Jo a 'nd ai vûts trente»; «Jo a 'nd ai vûts cincuante»; «Jo a 'nd ai vûts plui di ducj» e vie indevant. Une robe penose. E il document programatic? Fortune che fûr dal teatri dal 'seminari a jerin i gjornaliscj, in spiete di ce che a proponevin i predis. Cussì, intant che e sfilave sul palc la prucision dai predis che a vevin fat funerâi, pre Laurinç Dentesan al à let il nestri document a la stampe, che dopo lu à trasmitût in lunc e in larc. O sai che a Milan a àn fate une cunvigne in merit, stant che e jere la prime vôs clare intun moment di comprensibil disorientament. E Diu al à volût che ancjemò une volte a fossin i solits eretics a salvâ la muse di chê istituzion che no veve vude nancje la creance di scoltâ ce che, di predis e di furlans, o proponevin. Biel che la stampe taliane e foreste e à vût fevelât a lunc di chest “pronunciament”, La Vite Catoliche, a furce di vitis pôc catolichis, lu à ripurtât dôs setemanis dopo, intun cjantonut che nissun nol leve a lei. Nemo propheta in patria in timps normâi. Figurìnsi intun taramot! O crôt però che e vali la pene di ripuartâ, cumò che la robe e je finide, e finide avonde ben, ce che nô, te nestre ingjenuitât e te nestre straordinarie (par chei agns e par chei moments) voie di fâ, o proponevin, come glesie, a dute la comunitât furlane e al stât. Cualchi toc lu riten profetic. E chest lu dîs cussient che Diu, come che al à profetât midiant de musse di Balaam, al pues fâ bielis robis ancje midiant dai puars mus de glesie furlane.
APOLOGJE pro manuscripto, pre Antoni Beline


text:
«La Regjon che e torni a jessi motôr di disvilup»
In spiete dai prins proviodiments, “La Patrie dal Friûl” e stimole il GNÛF governadôr
ROBERTO MURADORE
Te smire dal sindicalist Cisl il rûl des societâts partecipadis
“Compit de Regjon al è creâ un contest favorevul ae economie. Lis impresis piçulis e mediis, che a costituissin in grande part il tiessût produtîf furlan, no àn la pussibilitât di ativâ in maniere autonome chês funzions imateriâls che vuê a coventin plui di simpri, tant che il marketing, la internazionalizazion, la digjitalizazion”. Roberto Muradore, 63 agns, sindicalist de Cisl de zone di Udin e de Basse Furlane (che di chê al è stât par un pieç segretari gjenerâl), al indiche une agjende impegnative pe gnove zonte regjonâl. “Lis nestris impresis a van judadis no parcè che no capissin chestis prioritâts, ma parcè che lis lôr dimensions a impedissin di meti in organic personis specializadis in chescj setôrs. La propueste e je cheste: lis societâts partecipadis regjonâls a van riformadis e focalizadis su lis azions di supuart aes impresis piçulis e mediis, inietantjur lis competencis specialistichis che a coventin intal mont di vuê. Vonde fâ dome prestits aes impresis! Pluitost, che si furnissin esperts che a van ator pal mont a ativâ iniziativis di internazionalizazion pes impresis furlanis”.
Lant ancjemò plui intal concret, e va miorade la viabilitât interne regjonâl: “Nol è pussibil vê di stâ une ore e mieze par lâ di Udin a Pordenon, e la metât dal timp par lâ a Trevîs. Dopo, al è clâr che il Friûl Ocidentâl al cjale bande il Venit. No dîs che si vedi di fâ stradis dibant, ma almancul intervignî dulà che in efiets al covente ai citadins e aes impresis”.
Altri pont impuartant, al è “no distruzi ce che di bon al è stât fat in chescj ultins 5 agns. Rilancimpresa al à sistematizât la architeture des zonis industriâls. Nol va butât vie ma al va rindût operatîf intal sens di plui servizis aes impresis insediadis o che a podaressin insediâsi. Al va ancje confermât il lavôr fat sul turisim par creâ gnûfs filons di atrat che a vadin di là dal model tradizionâl des feriis al mâr o in mont”.
Dut al à di pontâ al miorament de ocupazion: “Il lavoradôr che al piert la ocupazion al va responsabilizât sul so impegn necessari a ricualificâsi par tornâ a jentrâ intal mont dal lavôr. Di là tal mont dai ents di formazion - al siere Muradore -, a varessin di jessi ufiertis plui oportunitâts di cressite professionâl, midiant di robuscj periodis di pratiche, di bande des impresis che a cirin professionalitâts specialistichis e inovativis, e de Cjamare di cumierç, par cui che al vûl inviâsi bande il mont de imprenditorie e de libare profession”.
di Roberto Pensa


text: mosalsal al mizane ep 12 al mizane hal9a 12 al mizane episode 12 serie al mizane ep 12 film al mizane halka 12 barnamaj al mizane halqa 12 mosalsal al mizane ep 12 mosalsal al mizane ep 12, al mizane hal9a 12, al mizane episode 12, serie al mizane ep 12, mosalsal al mizane episode 12 al mizane Serie al mizane show al mizane show Turkish Series al mizane al mizane youtube Serie asrar al banat youtube 2013 Serie asrar al banat panet 2013 Serie al mizane xtratube Serie al mizane tvfunasrar al banat online streamingasrar al banat al mizane Serie al mizane show al mizane show Turkish Series al mizane al mizane youtube Serie al mizane youtube 2013 Serie al mizane panet 2013 Serie al mizane xtratube Serie al mizane tvfun al mizane online streaming al mizane 2013 Serie al mizane 2013 show al mizane show Turkish Series al mizane al mizane 2013 youtube Serie al mizane youtube 2013 Serie al mizane panet 2013 Serie al mizane xtratube Serie al mizane tvfun al mizane online streaming


text:
Martars ai 29 Avost, h 21:00
Riflessions di Angelo Floramo, Stiefin Morat e Giuliana Musso
Musichis eseguidis di Francesco Tirelli (voce e percussioni),
Nicola Tirelli (sitar e tastieris) e Federica Tirelli (viole)
Intune epoche che il vueit al somee chal vedi la paronance, glotint e trasformant dut, si presente la necessitāt di une riapropriazion di formis e di contignūts bogns di rivendicā lis urgjencis dal esisti. Casermis, bibliotechis, placis, capanons di periferie e stazions a segnin topografiis incuietis cha somein simpri di plui come la proiezion di une societāt al limit da la catastrofe, sogjete a metamorfosis no prevedibilis, dominade da lirazionalitāt o piźs da lindiference. Cuintri da la presunzion dal antropocene che si fagocite di bessōl, si sint lurgjence di une rifondazion che e sepi soflā ancjemņ il sofli dal contignūt dentri da lis evoluzions da la forme. Dōs vōs impuartantis si incrosin fra di lōr, stimoladis di Angelo Floramo: Giuliana Musso e Stiefin Morat. No si trate di un dibatit ma di un spazi di libertāt assolude dulą che ognidun al č bon di regalā lemozion dal pinsīr daūr dai impuls plui conaturāts al propri dī: parce che tirā vie al vūl dī liberā, e disvuedā e pues jessi une oportunitāt rare par jemplā.
Martars ai 01 _ h 21.00
Alice in concert
Vinars ai 04 _ h 21.00
Inaugurazion mostre
Lunis ai 07 _ h 21.00
Leture seniche
Joibe ai 10 _ h 21.00
Leture seniche
Dei delitti e delle pene. Un passāt cence futūr.
Sabide ai 12 _ h 21.00
Conference di Philippe Daverio
Miercus ai 16 _ h 21.00
Talk show cul Teatro Incerto
Il compuartament sociāl dai animāi videoludics / Colonos studies
Lunis ai 21 _ h 13.30
Laboratori performatīf
Provis viertis di culture furlane
Martars ai 22 _ h 21.00
Mosaic culturāl
Il compuartament sociāl dai animāi videoludics / Colonos studies
Vinars ai 25 _ h 21.00
Diorame performatīf
La morfologjie dal vueit e la gramatiche da la rinassite
Martars ai 29 _ h 21.00
Riflessions a vōs alte
Domenie ai 03 _ h 09.00
Event artistic in forme di gare
Lunis ai 04 _ h 21.00
Presentazion libri
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Sabide ai 02 Setembar, h 20:00
par cure da la Scuele Elementār di Bordan
coordenament di Laura Nicoloso
consulence Elena Moliari
alestiment sonōr Pierpaolo Greco
Intun ambient rurāl e intim, che al iude la riflession, e
ven presentade in forme di instalazion visive e sonore la
vore fate dai fruts da la scuele elementār di Bordan,
partint di ce che ur ąn contāt i nonos e i gjenitōrs, chei
che a ąn vivūt in prime persone il taramot di 30 agns
indaūr, il dram da la roture di un ecuilibri vitāl tal
sisteme di riferiments da la identitāt, da la memorie, dal
spazi e dai ritmos di vite fra passat e avignī.
progjet ministeriāl TIMP E AGHIS pal furlan ta lis scue
Martars ai 01 _ h 20.55
Martars ai 01 _ h 21.00
film di Philip Groning
Joibe ai 03 _ h 21.00
leture metude tal spazi di Gigi DallAglio
Domenie ai 06 _ h 21.00
partence di Glemone cun destinazion Montreāl e Manią
Lunis ai 07 _ h 21.00
Joibe ai 10 _ h 21.00
video di art di Hans Schabus
Lunis ai 14 _ h 22.00
film di Remigio Romano prime proiezion uficiāl
Considerazions su lart contemporanie
Miercus ai 16 _ h 21.00
cun Philippe Daverio
Vinars ai 18 _ h 22.00
Gianluigi Toccafondo inaugurazion da la mostre e presentazion dal catalic
Domenie ai 20 _ h 08.00
concert A buinore lģ dal Templi Vegjetāl
Lunis ai 21 _ h 21.00
Joibe ai 24 _ h 21.00
film di Christian Frei
Sabide ai 26 _ h 21.00
fieste popolār e premiazion
Lunis ai 28 _ h 21.00
conciert-spetacul
La primadonna nellocchio del ciclone
Joibe ai 31 _ h 20.00
instalazion-performance / anteprime
Sabide ai 02 _ h 20.00
mostre visive-sonore
Lunis ai 04 _ h 20.30
documents televisīfs
Conversazion cun Philip Gröning
Miercus ai 06 _ h 20.30
incuintri cul regjist dal film Il grande silenzio
Lunis ai 11 _ h 21.00
presentazion dal gnūf libri
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Cuant ch’i coli
Cuant ch’i coli
lu fai belbelu**
comi si dovessi
jodi tai voi
i parcè da la colada
i podarès slungjâ li’ mans
par parâ il colp
e no spacâmi il nâs parcjera
invezi stoi fer
i plombi sul teren freit
e distirât lu nasi, lu vuardi da vissin
pi jù di uchì pos zî
doma cuant ch’i murirai
a mi ven sum
la me cjera a mi cjanta una nenia
fin cuant li’ furmiis
a bechin li’ me mans
e a mi disin ch’a
è ora di rialçâsi.
**biel planc
✒ Alvaro Vallar, poete di Cjavàs. Gnove poesie in esclusive par La Patrie dal Friûl in variante “cjavassin”. O ringraciìn Pier Carlo Begotti pe colaborazion.


text:
A voltis nus capite di no savê cemût pronunciâ ben une peraule intune lenghe foreste, o sintìn par television une pronuncie che no nus sune tant juste. La soluzion al è un sît come Forvo, dulà che si cjatin plui di un milion di pronunciis par 268 lenghis. Lis pronunciis a vegnin dai utents regjistrâts che a puedin zontâ ancje lis peraulis che no son (al è propite specificât che ancje lis brutis peraulis a mertin un puestut). E la robe plui interessante e je che cuant che un si regjistre al met ancje di dulà che al è, cussì di permeti di confrontâ i acents dai puescj. Chest po al podarès jessi ancjemò plui interessant par une lenghe come il furlan, dulà che si cjatin un grum di acents diviers, un plui biel di chel altri.
I autôrs dal sît a àn za proviodût une sezion pal furlan, che par dî la veretât e je par cumò a vonde puare, ma sperìn che cul timp si slargjedi. Jo il mê piçul contribût lu ai dât!


text:
Miercus 20 | Març 2019 | 942 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Judiz
Introduzion
Il libri dai Judiçs
Il titul al tradûs la peraule ebraiche tal so sens etimologjic precîs e lu ripuartin dutis lis traduzions di une volte e di cumò. Dome in chê siriache o cjatìn, dongje dal titul etimologjic, ancje chel reâl de peraule (Libri dai liberadôrs dai israelits).
Il volumut al è une racolte di fats cun protagoniscj di ecezion, che Diu ju mande par guidâ i israelits tes campagnis cuintri dai nemîs locâi (cananeus e filisteus) e stranîrs. Chescj oms a vegnin clamâts judiçs o salvadôrs, là che il secont titul al è plui just dal prin.
In Israel il judiç al jere prin di dut un om carismatic, sielzût di Diu par un compit specific, e un sorestant militâr. Puartade a bon fin la sô vore, al mantignive dute la sô autoritât morâl tal disberdeâ i cavîi che a nassevin fra lis personis o lis tribûs.
O cognossìn dodis judiçs, dividûts in grancj e piçui (o maiôrs e minôrs) cuntun criteri vonde discutibil. I prins a son chei che il libri al trate plui a lunc; i seconts a son chei che il libri al va pôc plui in là dal riferimet anagrafic. La storie dai dodis judiçs e cjape dentri pôc mancul di cutuardis cjapitui, cun dôs introduzions, une di caratar storic-gjeografic su la penetrazion ebraiche inte tiere di Canaan e chê altre di caratar teologjic-religjôs, ch’e spieghe i fats come une ripetizion fisse di cuatri timps: il popul al pecje di idolatrie, Diu lu cjastie fasintlu tibiâ dai forescj, il popul si mende e al domande jutori, Diu i mande un judiç che lu libere.
Chest scheme nus fâs pensâ a un compiladôr plui che a un autôr. La sô vore e je stade chê di meti dongje documents di etis e di ambients diferents che al è intrigôs di intivâ alc di precîs su la lôr riunde. Une ecezion e je la cjante di Debore (c. 5), che ducj a son d’acuardi tal ricognossi l’antichitât. Il test dai Judiçs come che lu vin cumò al pò jessi stât metût adun tai ultins secui dal ream di Gjude, tal timp dal esili o ancje plui in ca. Si trate di une storie a tesi, là che al è plui impuartant l’insegnament religjôs che no il fat in sè. Pa la cuâl si pò fevelâ plui di veretâts parziâls che no di falsetât storiche.
Come timp che a son sucedûts i fats ripuartâts, se o tignìn come pont fêr la elezion di David al an 1000 p.d.C., no si varès di lâ plui in là de metât dal sec. XII e plui in ca de fin dal sec. XI, stant che Eli (1Sam 1,14s), e in part forsit ancje Samuel, al jere contemporani di Sanson.
Ancje chest libri al à une sô impuartance pe profonde concezion teologjiche de storie. Se il popul al rive a tignî dûr tal moment plui grivi al è un don di Diu, che al mande i siei judiçs, e lis dificoltâts superadis a son consideradis un cjastic di Diu plui che meretori. Dal pont di viste religjôs, chi dentri o cjatìn une documentazion preziose de lente evoluzion culturâl e di altris aspiets de vite tai siei rapuarts cun Diu. Cheste testemoneance, dispès contrarie a la Leç di Mosè, e la scletece che a vegnin contâts certs fats (come l’avôt sconcertant di Jefte dal c. 11 e il delit orent di Gabae dal c. 19) a deponin pe serietât di informazion dal nestri autôr cence non e cence muse.


text:
NUMARS (18:20-32)
Letôr: Luigia De Stalis
20Il Signôr i disè a Aron: “No tu varâs ereditât te lôr tiere e no tu varâs une part framieç di lôr: o soi jo la tô part e la tô ereditât framieç dai fîs di Israel. 21Ai fîs di Levi jo ur doi la paronance di dutis lis decimis in Israel pal servizi che a fasin, il servizi de tende de cunvigne. 22I fîs di Israel no si sdongjaran plui a la tende de cunvigne par no cjamâsi di un pecjât che ju fasarès murî. 23Ma il servizi de tende de cunvigne lu fasaran dome i levits; lôr a puartaran la cjame de lôr responsabilitât; e sarà une leç eterne, di gjenerazion in gjenerazion. No varan ereditât di sorte framieç dai fîs di Israel, 24 parcè che jo ur doi ai levits la paronance di dutis lis decimis che i fîs di Israel i presentaran al Signôr tant che ufierte fate cu la funzion che si alce. Par chel o dîs di lôr: no varan ereditât di sorte framieç dai fîs di Israel”.
25Il Signôr i fevelà a Mosè e i disè: 26“Tu ur fevelarâs ai levits e tu ur disarâs: Cuant che o cjolarês dai fîs di Israel la decime che us ài dade de part di lôr come vuestre ereditât, int metarês di bande une ufierte di fâje al Signôr seont la funzion che si alce: une decime de decime. 27L’ufierte che o varês metût di bande us sarà metude in cont come il forment de arie e come il most dal turcli. 28Cussì ancje vualtris, di dutis lis decimis che o cjaparês dai fîs di Israel, o metarês di bande une ufierte pal Signôr e i darês al predi Aron l’ufierte che o vês metude di bande pal Signôr. 29Di dutis lis robis che us daran, o metarês di bande dutis lis ufiertis pal Signôr; di dut ce che o varês, de part miôr, o metarês di bande chel tant che al è di consacrâ. 30Tu ur disarâs: Cuant che o varês metût di bande la part miôr, ce che al reste al sarà metût in cont come part che us bute l’arie e come part che us bute il turcli. 31O podarês mangjâlu in cualunche puest, vualtris e lis vuestris fameis, parcè che e je la vuestre pae pe vore che o fasês te tende de cunvigne. 32Cussì no varês di rispuindi di nissun pecjât, parcè che int varês metude di bande la part miôr; no profanarês lis robis santis di Israel; cussì no murirês”.


text:
Come ogni an, a Nadâl, e rivave la ore de partide di briscule.
I doi vielis di une bande, un di front di chel altri, cuintri dal frutin e de fantate, a jemplâ il rest dal taulin.
Si cjatavin a zuiâ simpri tal stes puest – une ostarie di Sclaunic – denant di un tai di neri e di un ûf dûr.
Aromai si cognossevin ancje masse ben e la partide e jere plui di estri e strategjie, che di fortune e abilitât.
L’om, par esempli, ogni volte che al restave a sut di briscule, si messedave cui dêts la lungje barbe blancje, ma savint che chei altris a savevin, ogni tant lu faseve di pueste, par ingjanâju.
Lussie, la zovine, e veve fastidis di voi e e capitave di spes che a confondès spadis e bastons, disorientant ducj. Ducj fûr che il piçul, so compagn, che no si saveve cemût, al rivave simpri a intivâi la cjarte juste.
La viele invezit, strie di vecje date, e jere di stâ atents ai motos che e faseve, parcè che e jere svelte di man e di çurviel, e e jere buine di imbroiâ ducj cence tancju fastidis.
Sul piçul miôr no dî nuie, che al pareve un agnulut, ma cuant che al leve in tierce di carics al molave di chês crostis che se al fos stât li so pari lu varès jemplât di scufiots.
Insome… si jere cuasi ae fin, e mai come chest an il rai al leve indenant a pari: trê a trê e ultimis trê cjartis in man.
Lussie e veve pescjât la briscule (un sîs di bastons) ma e veve ancje un sîs di spadis in man e la zuiade e jere plui che mai imprevedibile. Il trê di briscule e chel di denari a jerin inmò in zûc, cussì come l’as di cope e un pâr di figuris, che a podevin, di fat, sburtâ la belance di ca o di là.
Nissun al veve voie di pierdile.
Al tocjave al vieli, di zuiâ, e chel, dopo vêsi gratade le panze, sot de bluse rosse, al veve messedât la barbe intant che la sô compagne i veve fat moto di re, ma sbaliant i timps, e cussì la veve viodude dome l’ostîr, che al veve fraintindût e i veve puartât un altri tai. La prime man, in ogni câs, e jere lade ai doi vielis: Lussie i veve molât il scartin di spadis e il piçûl al veve sacrificât il trê di denaris. Dut al podeve inmò sucedi, e chel as di cope, se al fos colât de bande de briscule, al varès dade la vitorie.
E nie, ce al è e ce che a nol è, ve che ti salte fûr l’as, in man dal piçul, che lu mole nuiemancul parsore de brisculute di Lussie, cjapantlu. Si che duncje la ultime man e veve di jessi fate di pôcs ponts, ma la viele ce no ti fasie? Ve lu li un secont as di cope, parsore dal trê di briscule!
E di li, us lassi imagjinâ il putiferi.
Un che al acusave chel altri che i tornave la acuse e vie cussì, cence saltâ fûr de cuistion. Une vuere di ûfs dûrs tirâts di che e di là de stanzie che metât e baste. Ae fin, dopo vê barufât par cuasi dôs setemanis, i cuatri a decidin di lassâ lis robis come che a stan e fâle finî a pari.
In chel àn, ducj s’al visaran, i regâi de befane a puçavin ducju di freschin!
di Rafaêl Serafin


text:
Gurize - Palaç Lantieri
Chel che i disevin Schonhaus e che cumò al è palaç Lantieri al jere la forestarie dai conts di Gurize e al fo fat sù dongje de puarte de citât logade a Soreli jevât. Il cjistielut al jere indotât di un cuarp di vuardie logât parmìs de torate cul puint jevadôr. Dopo de muart dal ultin cont di Gurize, Leonart, al passà al so miedi personâl Antonio a Puteo. Chest culì, tal 1505 al vendè il palaç cu lis pertinencis a Antoni Lantieri, che i siei dissendents a zontarin diviers edificis par rapresentance, clamant pitôrs e decoradôrs famôs. No cate ducj i restaurs al complès, la torate de puarte, metude fra dôs alis dal Cinccent, no à pierdût lis carateristichis di opare difensive. Di chê e partive la murace de citât, ancjemò lungje cirche 200 metris e alte sù par jù 5, cun teraplen viers l'interni, in dì di vuê ocupât dal zardin Lantieri, mentri che par difûr e je ancjemò cualchi olme dal fossâl, cuasi dal dut jemplât. Cundut dai dams grâfs patîts vie pe Prime Vuere, il palaç al conserve par dentri impuartantis testemoneancis storichis e artistichis.


text:
Aministrazion Trasparente
- Disposizions gjenerâls
- Organizazion
- Ats di concession
- Consulents e colaboradôrs
- Personâl
- Bants di concors
- Performance
- Ents controlâts
- Ativitâts e procediments
- Proviodiments
- Controi su lis impresis
- Bants di gare e contrats
- Sovenzions, contribûts, sussidis, vantaçs economics
- Belançs
- Bens imobii e gjestion dal patrimoni
- Controi e rilêf su la aministrazion
- Servizis erogâts
- Paiaments de aministrazion
- Oparis publichis
- Planificazion e guvier dal teritori
- Informazions ambientâls
- Struturis sanitariis privadis acreditadis
- Intervents straordenaris e di emergjence
- Altris contignûts - Prevenzion de coruzion
- Altris contignûts - Acès civic
- Altris contignûts
La ARLeF-Agjenzie regjonâl pe lenghe furlane, daûr dai principis di trasparence e di buine aministrazion, e publiche i dâts relatîfs ae proprie ativitât aministrative, organizative e di gjestion dal personâl.
I dâts, lis informazions e i documents publicâts a son chei previodûts de normative statâl e regjonâl, cun particolâr riferiment al Decret legjislatîf n.33 dai 14 di Març dal 2013 “Riordin de dissipline che e rivuarde i oblics di publicazion, trasparence e difusion di informazions di bande des aministrazions publichis”.
Par plui informazions si pues contatâ: arlef@regione.fvg.it o 0432-555812


text:
Montreâl
Castrum Montis Regalis, metût di control de Val Celine, al è nomenât pe prime volte intun document dal 1213. Di fat, in chel an il patriarcje Wolkeri al investive i trê fradis Vuarneri, Albertin e Odorì di chê part di feut che a rezevin tal cjistiel dai conts di Prate e de signorie di Madrîs. Su chest cantin, al dîs Joppi: "la famee dai nobii sovrans di Montreâl e l'omonim cjistiel a comparissin in Friûl sul tacâ dal secul XIII [...] origjinaris de Val di Crode". Po dopo la fuartece e veve di sei assediade se ai 6 di Lui dal 1241 il cont Mainart di Gurize, avoiâl de Glesie di Aquilee, al perdonave a Olvrandin di Manià i dams che al veve fat al cjistiel cuant che lu veve tacât. Po dopo, tal 1290 il patriarcje Raimont Torian, dopo che tal an 1276 Pieri e Sibel a forin investîts di feut e cjistiel, lu faseve assediâ. Tra il 1313 e il 1318 i Montreâl a forin protagoniscj di cetancj fats di armis, bataiant cui Pinçan, cui Top e cui Manià. Ai 24 di Setembar dal 1346, Blanchin di Purcie al tacave e al fiscave il cjistiel che daspò di chei fats al colave in ruvine.


text:
Paîs Basc: Sanz al torne ae presidence de Navare
Come che si veve bielzà anticipât, i socialiscj i àn splanade la strade pal guvier de Navare ae diestre spagnoliste. Cun di fat, ae seconde votazion, Miguel Sanz al è stât elet di gnûf president de Navare cui 24 vôts de UPN e de CDN. Dut câs, la sô elezion e je stade pussibile dome in gracie des 11 schedis blancjis e dal vôt di astension rivâts dai 12 parlamentârs socialiscj. Cuintri de rielezion dal candidât de diestre a vevin votât invezit i moviments nazionaliscj bascs rapresentâts de coalizion Nafarroa Bai (12 deputâts) e la çampe radicâl (IUN, cui siei 2 parlamentârs). I socialiscj de Navare (PSN) a àn duncje ubidît ai ordins rivâts de direzion centrâl dal Partît Socialist Spagnûl (PSOE). Cheste situazion, dut câs, e riscje di puartâ ae roture il PSN. Za diviers membris dal diretîf a àn presentât lis lôr dimissions – tant che Irene Lapuerta, Mariano Cerezo, Lourdes Montero, Teresa Iradiel e María Luisa Osta – e si fevele aromai de nassite di un gnûf partît progressist de Navare che nol vegni a compromès cu la diestre spagnoliste.
Dal moment che il gnûf esecutîf si cjate a guviernâ cence vê la poie de maiorance dal Parlament de Navare, al à fat viodi di jessi disponibil a colaborâ ancje cun altris fuarcis politichis e a sbassâ il nivel di scuintri su ciertis cuestions, come chê de lenghe basche. Cun di fat, il gnûf ministri pe educazion, Carlos Pérez-Nievas (de CDN), al à za declarât la sô intenzion di meti sù un Istitût pe politiche linguistiche a pro dal euskara e di normalizâ la situazion dal model scolastic D, ven a dî là che l’insegnament al ven fat in lenghe basche.
(Font: Gara, iparralde.eu, 11-18/08/07)


text:
Moisès
Moisès
Il significât leterâl de peraule al è "tirât fûr" ven a stâi "salvât da lis aghis".
Fi di Amram, nevôt di Cheat e pronevôt di Levi, al nassè in Egjit ator dal 1590 p.d.C. Al veve trê ains di mancul di Arone so fradi.
Al fo sotrat al gjenocidi decretât dal Faraon par mieç di so mari che a pene nassût lu metè intune scune di papîr framieç lis cjanis dal flum Nîl, dulà che al vignì cjatât de fie di Faraon che lu puartà a cort. Al fo inscuelât in dute le sapience dai egjizians e al deventà une vore potent.
A la etât di cuarante ains al copà un egjizian che al bateve un so fradi ebreu sclâf. Al scjampâ traviers il desert viers Madian dulà che al restà par cuarante ains. Li al servî come pastôr di Ietro e al sposà ancje une des sôs fiis.
In chel periodi Moisès al vignì adestrât dal Idiu par vê chês cualitâts che al domandave il compit al cuâl l'Idiu di li a pôc lu varès incaricât: liberâ il so popul de sclavitût dal Egjit.
Par fâ chest, cul contribût dal Idiu, Moisès al doprà lis "dîs plaiis" par pleâ Faraon.
Lât fûr dal Egjit cun il so popul, intal lunc viaç di peregrinazion viers la Tiere Prometude, dongje dal mont Horeb, Moisès al ricevè lis tauletis de Leç.
Moisès al jere un om che al veve grandis cualitâts, di fat di lui si lei inte Biblie che al jere altruist, umil, mugnestri, ubidient al Idiu.
No par chest al mancjà di sbaliâ e l'Idiu par chest lu cjastià no fasintlu jentrâ inte Tiere Prometude, di fat Moisès al muri prime, lassant l'impegn a Josuè.


text:
No son dome la Scozie, la Catalogne, il Paîs Basc, la Corsiche…. Tra i teritoris e lis comunitâts che ator pe Europe – e no dome di cumò – a fasin indenant resons e rivendicazions di autoguvier al è ancje il Friûl. Cheste situazion, che in tiermins storics, politics e culturâi, e esist almancul di un secul, tes ultimis setemanis si à palesade cuntun ciert impat mediatic e in formis in aparence avonde gnovis.
Cun di fat, dal prin di Otubar e je in vore une consultazion in cont de indipendence dal Friûl. La iniziative, che no si capìs ben se e je un plebissît, un referendum o dome un scandai di opinion, e à stiçât un ciert dibatiment, che si à palesât ad in plen in rêt, cemût che al salte fûr dal Diari e de programazion speciâl di Onde Furlane che si pues tornâ a scoltâle in internet.
Di une bande e je la manifestazion di une dibisugne gjenerâl e de necessitât di sierâ cuntun ciert autonomisim autoreferenziâl. Di chê altre a son une vore di contradizions di sostance, salacor propit in continuitât cun chel stes autonomisim che al à cognossût, massime tai ultins vincj / vincjecinc agns une vere e proprie involuzion, te teorie, te azion e ancjemò prime te organizazion, te rapresentazion e te rapresentance.
In chest contest – là che di une bande in dute Europe e je une bolidure di iniziativis che a tocjin l’autoguvier des regjons e des nazions cence stât e di chê altre tal Stât talian dutis lis cuistions dal decentrament e dal federalisim a son disparidis de agjende politiche e istituzionâl e a vegnin fintremai metudis in discussion ancje lis autonomiis speciâls – e somee pardabon interessante la iniziative cjapade sù di un grup di sindics dal Friûl, di meti dongje un Laboratori di Autonomie, cu la colaborazion dai media furlans plui atents ae cuistion, di diviersis associazions e di progjet di ricercje de Universitât.
L’intindiment, cemût che si pues lei ancje chi al è chel di vierzi un dibatiment e un confront su chescj argoments, in maniere operative, propit a tacâ des esperiencis des comunitâts locâls, des dibisugnis concretis e dai problemis dal dì di vuê. La idee e je chê di inviâ un percors di disvilup sociâl, economic e civic che al tegni cont dal teritori, de sô int, des lôr risorsis e dai lôr dirits, daûr di une logjiche si sostignibilitât là che cualitât e identitât a valin di plui de cuantitât.
Il prin pas di chest percors al è un program di incuintris publics, che al tache usgnot a Cjarlins e al va indenant par passe un mês, tra Flaiban (ai 23 di Otubar), Rivis di Arcjan (ai 30 di Otubar), Flumisel (ai 13 di Novembar) e Merêt di Tombe (ai 20 di Novembar).
Il program dai incuintris in detai si pues leilu achì e achì. Altris informazions si cjatin achì .
Cumò e je propit ore di capî e meti in vore la autonomie, par che no deventi autono…NIE.


text:
Paulâr
I Cjaliç, nobii tumiezins e barons dal Sacri Roman Imperi, si postarin inte val di Incjaroi inte seconde metât dal Cinccent, salacor mandâts de Serenissime par sorestâ al sfrutament des risorsis dai boscs. Il complès fortificât, che za al esisteve in ete medievâl, di li che si viodevin lis postazions di Praduline e Duron par controlâ la val, in origjin al cjapave dentri une gruesse torate cun in bande cjasaments minôrs e une cente murade. L'aspiet dal dì di vuê al ven di Jacum Cjaliç che al ristruturà il complès in doi viaçs: tal 1690 al slargjà la ale nord cjapant dentri la torate antighe e tal 1730 al metè man a la ale a soreli a mont, tirantle sù su struturis plui antighis che ancjemò si pues ricognossilis in cualchi ambient. Il grant complès, articolât in trê alis, al conserve dentri bielis decorazions a fresc dal Sîscent, stucs policroms e furniments preseabii dai secui XVI e XVII. A son une vore sugjestîfs la "Sale dai ritrats", lis dôs grandis cusinis, l'antîc cuarp di vuardie cul biel camin di marmul, la biblioteche cetant indotade cul archivi e il "negozi" dal Votcent indulà che si vendevin i prodots des aziendis de famee.


text:
divendres, de juliol 21, 2006
Vacancis, at last
Si, o ai siarât cuntun altri bon vôt par cui podi polsâ cumò... o voi un doi dîs in Umbrie e dopo un cuatri al mâr in Abruç. Po forsit mi butarai sul mâr nostran di Grau. Ciert che al è incredibil... ai 1 di Lui o jeri dut butât jù parcè che no saltave fûr nuie, cumò invezit o soi contenton. Miôr cussì. Ca il cjalt al è pardabon fuart, sui 36 grâts dopodimisdì, cul asfalt ch'al bute sù un grum. Bon cumò o sarai un mesut o plui cence Fastweb... in Friûl cul 56k mi samee di vê une biciclete invezit di une Ferrari... dute cuestion di abitudin. O varai cussì di lassâ un pôc stâ i progjets online, ma o crôt che il mont al larà indevant instès. O almancul speri. Mandi e buinis vacancis ai miei 4 letôrs (citazion dote di Alejandro Manzoni :D)
diumenge, de juliol 16, 2006
Lui sut, ma Lui fortunât
Lui fin cumò al è stât sut, ma fortunât. O ai cjapât doi trente e lode, in dôs materiis a vonde dificilis. Cumò miercus si finis, pò un mesut di relax no mi lu gjave nissun. Vuê pe prime volte si viodin i nûi e no il soreli. Bon a la fin il discors al è simpri chel, si sufrìs simpri sei pal cjalt che pal frêt. Intant o sin ancje campions dal mont, jo no ai fat tante fieste, ma soi content, àn zuiât a vonde ben, àn vût un biel cûl, e al è simpri biel bati i francês, che a'nd àn simpri di vê reson.
dissabte, de juliol 01, 2006
Int che fâs casin
Îr di sere mi veve vignût un biel nervôs, cun dute la int che passave sot dal barcon sunant il clacson e sberlant. Va ben un pôc però prime o dopo i si brusarà chel sunet no? Pò dut par une vitorie cuintri une scuadrute. Mah. Vuê par fortune al è un pôc mancul cjalt, al è un buerin biel. Martars speri di tornâ in Friûl a cjapâ un pôc di fresc, ancje se ca al è cjalt par dut. E no sai sarà parcè che soi za avilît di me parcè che tai ultins timps al va dut mâl, no voi indevant plui, ma la citât di estât mi samee cussì ...boh. Mi covanterès un pôc di fortune, che però no ai. O ai dulà che podares ancje fâ di mancul (un treno cu l'arie condizionade par dî). SFIGA GO AWAY PLEASE! Sperin ben di rivâ a mancul a gjoldi avost al mâr o dulà che o sarai
Subscriure's a: Missatges (Atom)


text:
Intes
elezions parlamentârs che si son davueltis in Serbie ai 6 di Mai
adun cul prin turni des presidenziâls, il partît che al à cjapât
plui vôts (74) al è stât chel che al poiave la candidature di
Tomislav Nikolić ae presidence. Par chel che al rivuarde lis
diviersis minorancis nazionâls presintis intal paîs, il risultât
miôr al è stât chel de Aleance dai Ongjarês de Voivodine (VMSZ)
che e à otignût cinc deputâts intal parlament di Belgrât. Il
Partît di azion democratiche dal Sandžak (SdaS), che al nas dal
grim de minorance bosgnache, al è elet doi dai siei rapresentants.
Un sôl deputât invezit pe coalizion “Sve zajedno” (Ducj adun),
che e met dongje piçui moviments bosgnacs, cravuats, ongjarês e
slovacs, e un pe Coalizion dai Albanês de Valade di Preševo (KSlP /
KAPd). Partîts rapresentatîfs di comunitâts minoritariis a jerin
però rapresentâts ancje in cualchidune des coalizions principâls.
Al è il câs de Aleance Democratiche dai Cravuats in Voivodine
(DSHV), che e poiave la candidature a president di Boris Tadić e che
e à otignût un deputât, e dal Partît Democratic Bosgnac dal
Sandžak (BdsS), che al à aderît ae coalizion che e sostignive
Čedomir Jovanović e che al à elet un parlamentâr.
Font:
Serbian Government, 10/05/12; RIK, 07/05/12


text:
Intes
elezions distretuâls che si son tignudis ai 22 di Mai in Irlande dal
Nord il partît plui votât al è stât il Sinn Féin, o sei la ale
plui a çampe dal nazionalisim irlandês, cun passe il 24% dai
consens e 105 conseîrs elets. Chel istès, viodût il sisteme
eletorâl in vore, al è stât il Democratic Unionist Party a vê il
numar di elets plui alt, ven a dî 130, cundut di une percentuâl di
vôt di pôc plui dal 23%. Simpri in dople cifre, ma sot dal 20%, o
cjatìn l’Ulster Unionist Party, cul 16% dai vôts e 88 conseîrs,
e il Social Democratic & Labour Party, espression dal
nazionalisim irlandês moderât, cul 13,6% des preferencis e 66
elets. I vegnin daûr l’Alliance Party, moviment che al cjate
consens sei te comunitât nazionaliste che unioniste, cun 32 conseîrs
e il 6,6% dai vôts, e la Traditional Unionist Voice, che e
rapresente l’unionisim plui estremist, cun 13 elets e il 4,5% dai
consens. Tra i conseîrs elets o cjatìn po 15 indipendents, 4
membris dal Progressive Unionist Party, 4 verts, 3 dal United Kingdom
Independence Party, e un parom de gnove formazion unioniste NI21 e de
liste People before Profit Alliance.


text:
Il zafaran al met lidrîs simpri plui in Friûl
A Pulfar, l’aur ros al è “bio”. Chel des Vals al è un ambient dal dut incontaminât e pûr
Al è clamât ancje aur ros e no dome parcè che il so non al ven de peraule arabe che e indiche il colôr zâl, ma soredut parcè che sul marcjât si lu cjate al stes presit dal metal indorât. O fevelìn dal zafaran, la droghe plui preziose dal mont che si rigjavile dai stigmis dal Crocus sativus, o ben cidivoc vêr che, come che al sclarìs l’adietîf, no je la stesse plante che e sflorìs cuant che a rivin i prins dîs di clip (e duncje metêtsi vie la idee di fâ bêçs lant a cjapâ sù crocus vernus pai prâts).
Coltivât za plui di 3500 agns indaûr tai paîs dal Mediterani di soreli jevât, dopo di vê cjatât bonstâ in diviersis regjons talianis (massime in Abruç e Sardegne, ma ancje tes Marcjis, in Toscane e in Umbrie), cumò il zafaran al scomence a meti lidrîs ancje tal nestri Friûl, in gracie dal sburt e de sgrimie di diviers imprenditôrs che a àn decidût di pontâ su cheste culture che, a dîle dute, no je di cjase chenti e nancje cussì tant doprade tes nestris cusinis, fale forsit che par dâi une ponte di colôr al risot ae milanese (se no si compre la buste za pronte di butâ dentri te aghe).
Alc però al è daûr a cambiâ tal aiar, cemût che a testemonein lis zovinis aziendis che a stan saltant fûr ator pal Friûl come tancj butui, nassudis no tant daûr de inceade dal fâ bêçs ae svelte e in maniere facile, ma cul desideri di puartâ inovazion e disvilup, restant tal stes timp peâts al teritori.
Un di chescj esemplis al ven de realtât “Fiore del Natisone” di Andrea Tanda, agronom sart maridât cun Laura De Luca, furlane di bande de mari, che tal 2016 al à inviade cu la femine une prime produzion di zafaran biologjic a Pulfar, tes Vals dal Nadison, li che è a sede la aziende, che cumò si è slargjade cun cjamps ancje a San Pieri dai Sclavons.
«La nestre e je stade pardabon une disfide, parcè che o vin invistît lis nestris risorsis intun progjet di recupar di une zone dificile e disvantazade (il comun al è in zone rurâl C), introdusint, cun di plui, une coltivazion che no je tipiche e che e varès un habitat diferent. Chel des Vals, però, al è un ambient dal dut incontaminât e pûr (par altri, propite culì e je nassude la prime stazion di terapie forestâl di Italie) che ben si prestave ae culture dal biologjic, che al jere il nestri obietîf primari». Une aventure che e je daûr a frutâ (il prin an al è stât produsût un chilo di zafaran), stant che il lôr prodot, vendût cul non di “Oro del Natisone”, al è cetant preseât e ricognossût pe cualitât superiôr, no dome di bande dai ristoradôrs nostrans, ma ancje di privâts e di negozis specializâts, sedi talians che forescj. Une biele sodisfazion che e ripaie di dutis lis vitis e lis faturis che si scuindin daûr de denominazion “bio”, come il control mecanic des jerbis spontaniis, la coltade midiant di plantis di arâ sot (siale o manaruele), o lis trê setemanis passadis a cjapâ sù i stigmis dai flôrs, di un scûr a di chel altri. Par altri, chest câs al dimostre cemût che al sedi pussibil cumbinâ cun sucès dôs culturis diferentis, chê sarde e chê furlane, rispietant e valorizant la tradizion de prime e l’ambient de seconde.
Il progjet “Habitat”
Il câs de coltivazion dal zafaran in Friûl al à stiçade ancje la atenzion dai ricercjadôrs de Universitât dal Friûl: a tacâ dal an passât, cun di fat, il Dipartiment di Siencis agroalimentârs, ambientâls e animâls dal Ateneu furlan al à inviât il progjet sperimentâl “Habitat”, cun chê di studiâ e di capî miôr lis pussibilitâts e lis potenzialitât di cheste culture. In gracie de colaborazion cun Aurum Julii, une realtât in fuarte cressite che e prodûs zafaran biologjic, i studiôs a son daûr a scandaiâ la rispueste e la rese cuantitative e cualitative di trê diviers bulbis di zafaran in siet tipologjiis di tiere e di microclime diferents. I bulbis, di fat, a son stâts plantâts tai cjamps di prove di Polcenic (altece medie), Tramonç (tiere arzilose), Sauris (mont), Basilian (nivel medi di ploie), Cjars triestin (tiere secje), Fossalon e Grau (tiere limose) e Dartigne e Magnan (zone moreniche).
di Serena Fogolini


text:
ISAIE (38;39)
Letôr: Nella Dosso
Malatie e risanament dal re
381In chei dîs Ezechie si inmalà di murî.
Il profete Isaie, fi di Amos, al lè di lui e i disè: “Il Signôr al dîs cussì: Sisteme lis robis in cjase tô, parcè che tu murarâs e no tu restarâs in vite”.
2Ezechie si voltà cu la muse de bande dal mûr e si metè a preâ il Signôr 3disint: “Par plasê, Signôr, visiti ch’o soi lât indenant a la tô presince cun fedeltât e cuntun cûr sclet e o ài fat ce ch’al è ben pai tiei vôi”. E Ezechie al vaì di dûr vaî.
4Alore la peraule dal Signôr e rivà a Isaie cussì: 5“Va e dîsii a Ezechie: il Signôr, il Diu di David to von, al dîs cussì: O ài scoltade la tô preiere, o ài viodudis lis tôs lagrimis; ve: o zonti a lis tôs zornadis cuindis agns. 6O liberarai de man dal re di Assur te e cheste citât, e o vuardarai cheste citât. 7E chest al è par te il segnâl de bande dal Signôr, ch’al mantignarà ce ch’al à imprometût. 8Ve: jo o fâs cessâ di dîs grâts la ombrene ch’e je za lade jù cul soreli sui grâts di Acaz”.
E il soreli al tornà indaûr dîs grâts di chei ch’al jere za lât indenant.
Salm di Ezechie
9Cjante di Ezechie, re di Gjude, cuant che si inmalà e al tornà di ca de malatie.
10Jo o pensavi: “A mieç des mês zornadis
mi ’nt larai, a lis puartis di chel altri mont
mi tegnaran par ducj i agns che mi restin”.
11O pensavi: “No viodarai plui il Signôr
inte tiere dai vîfs.
No viodarai plui in muse nissun om
di chei ch’a vivin ta chest mont.
12La mê cjase e je stade gjavade e butade lontan di me,
come la tende dai pastôrs;
tant che un tiessidôr, tu âs rodolade sù la mê vite
e tu tu cjoncis la mê tiessidure.
Dal dì a la gnot tu tu mi âs finît”.
13O ài berlât fint a buinore.
Tant che un leon, cussì lui al creve
ducj i miei vues.
De dì a la gnot tu tu mi âs finît.
14O piuli tant che une cisile
o gem tant che une colombe.
I miei vôi, alçâts adalt, a son stracs;
Signôr, o soi sfracaiât; anìn a dâmi une man!
15Ce disaraio mo? Di ce i fevelaraio?
Al è lui ch’al agjìs.
Jo o vîf ducj i miei agns
tal marum de mê anime
16Signôr, in te al spere il gno cûr;
dâi fuarce al gno spirt,
vuarissimi e fasimi tornâ di ca!
17Ve, il gno marum si tramude in pâs;
tu âs salvade la mê vite
de buse ch’al finìs dut,
parcè che tu âs butât daûr des tôs spalis
ducj i miei pecjâts.
18Parcè che chel altri mont no ti laude
e nancje la muart no dîs ben di te.
No sperin te tô fedeltât
chei ch’a van jù te buse.
19Chel ch’al vîf, chel ch’al vîf, al è lui che ti laude,
come ch’o fâs vuê jo.
Il pari ur fasarà cognossi ai fîs
la tô fedeltât.
20Il Signôr nus salve!
Pa la cuâl o cjantarìn su lis citaris
ducj i dîs de nestre vite
tal templi dal Signôr.
21Isaie al disè: “Che si cjoli un biel pôcs di fîcs secs, che si fasi un impac su la feride e al vuarissarà”. 22Dissal Ezechie: “Cuâl isal il segnâl che jo o jentrarai tal templi dal Signôr?”.
Ambassade dal re di Babilonie
391In chê volte Merodac-Baladan, fi di Baladan, re di Assur, i mandà letaris e regâi a Ezechie, parcè che al veve sintût che Ezechie al jere malât. 2Ezechie si indalegrà e ur mostrà ai mes la cjamare dal tesaur, l’arint, l’aur, i bonodôrs, il vueli fin, dut il so arsenâl e dut ce ch’al veve tai siei tesaurs. Nol restà nuie che Ezechie no ur ves mostrât tal so palaç e in dut il so ream.
3Il profete Isaie al lè dal re Ezechie e i disè: “Ce àno dit chei oms e dontri sono vignûts chi di te?”. Al rispuindè Ezechie: “A son vignûts chi di me di une tiere lontane, di Babilonie”. 4Chel altri i domandà: “Ce àno viodût tal to palaç?”. Al zontà Ezechie: “A àn viodût dut ce ch’al è tal gno palaç. Nol è nuie, tai miei tesaurs, che jo no ur al vedi mostrât”.
5Isaie i disè a Ezechie: “Scolte la peraule dal Signôr des schiriis: 6Ve, a vignaran zornadis ch’al sarà puartât a Babilonie dut ce ch’al è tal to palaç e i tesaurs che i tiei vons a àn ingrumâts fin vuê. Nol restarà nuie, al dîs il Signôr. 7E dai fîs ch’a saltaran fûr des tôs vissaris e che tu âs gjenerât, un pôcs a saran gafâts e a deventaran cjastrâts dal re di Babel”. 8Ezechie i rispuindè a Isaie: “La peraule dal Signôr che tu mi âs contât e je buine”. E al pensave: “E sarà pâs e sigurece almancul sot di me”.


text:
AMOS (6)
Letôr: Flavia Brunello
False sigurece
61Puars mai lôr chei di Sion che no bacilin
e chei che si sintin sigûrs
su la mont di Samarie,
i grancj de prime fra dutis lis gjernaziis,
ch’a van di lôr chei de cjase di Israel!
2Passait par Calnè e cjalait,
di li lait fint a Amat, la grande,
e lait jù a Gat dai filisteus.
Sêso forsit plui grancj di chescj reams?
O ise la lôr tiere plui grande de vuestre tiere?
3Vualtris o crodês di slontanâ la zornade de disgracie
e invezit o fasês rivâ prime il ream de violence.
4Lôr, ch’a stan distirâts sun jets d’avori
e a son covâts su lis lôr poltronis,
ch’a mangjin i agnei dal trop
e i vidiei de stale.
5Lôr, ch’a bacanin compagnâts dal sun da l’arpe:
come David, s’inventin struments di cjant.
6Lôr, ch’a bevin tes anfuris dal vin
e si ongin cul ongint plui fin,
e no si scomponin se Josef al va in sfas.
7Pa la cuâl a saran menâts vie
in teste dai depuartâts,
e e finissarà la barachele dai poltrons.
Cinc tocs sul cjastic
8Adonai il Signôr al à zurât pe sô anime:
sentence dal Signôr, Diu des schiriis.
O soi un che nol pò nulî la supierbie di Jacop,
e o ài in asse i siei palaçs;
o darai vie la citât cun dut ce ch’e à dentri.
9E al sucedarà:
S’a saran lassâts come vanzum
dîs oms tune sole cjase,
ancje chei a muraran.
10E lu cjaparà sù dome il so parint e chel che lu bruse,
par fâ saltâ fûr i siei vues de cjase,
e i disarà a di chel ch’al è dentri te cjase:
“And ise ancjemò li di te?”.
E chel altri i rispuindarà: “Vonde”.
Alore i disarà: “Tâs!”. No si à di nomenâ
il non dal Signôr.
11Parcè che ve: il Signôr al sta par dâ un ordin:
al pararà in fruç la cjase grande
e la cjase piçule in fruçons.
12Corino forsit i cjavai su pai crets
o si rivial forsit a arâ il mâr cui bûs?
Parcè che o vês tramudât il judizi in tuessin
e il prodot de justizie in arsinç.
13Vualtris, che s’indalegrais par Lodebar,
vualtris, ch’o disês:
“No vino forsit cu la nestre fuarce cjapât Karnaim?”.
14Parcè che ve: jo o stoi par fâ plombâ
cuintri di vualtris, cjase di Israel,
– sentence dal Signôr Diu des schiriis –
une gjernazie che us cerclarà de jentrade di Amat
fintremai al riul de Arabe.


text:
Ravistagn
Ancje se lis prime notiziis a son de metât dal secul XIII, il toponim todesc Ravestein, "cret dai corvats", al mostrarès une origjin forsi otoniane. Daspò diviers passaçs di proprietât, tal 1287 la fuartece e deventà possidence dai sovrans di Prampar, dutune cun altris fameis, cuasi dutis de aristocrazie di Glemone. Tal 1415, dut il feut al fo dai Prampars e ur restà pai secui daspò. Salacor il cjistiel al colà in ruvine za tal secul XIV, forsi par colpe de vuere cuintri il patriarcje comendatari Filip di Alençon, tra il 1381 e il 1387, o forsi ancje prime, par vie dal taramot dal 1348. De fuartece a restin parts imponentis dai mûrs, li che si rive passant pe stradele cjistielane antighe che in cualchi pont e à ancjemò i ripois in piere origjinâi. Il cjistiel al veve la dople funzion di protezi Glemone e di jessi un pont favorît pai avistaments e pes segnalazions. Cheste ultime funzion si pues ancjemò capîle a pene che si rive parmìs dal cjistiel, cuant che si pues cjalâ, cuasi cence fin, su la plane furlane.


text:
LA INTERVISTE - Amato De Monte: Il Friûl, patrie des bataiis di civiltât
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene che si sentìn tal so studi, dulà che e fâs biele mostre une sô foto cun mari Teresa di Calcute «Le vin fate tal 1989 in Armenie dulà che o jeri volontari», mi dîs.
Dotôr De Monte, I displasial se o tachìn fevelant di cuistions judiziariis invezit che sanitariis?
Va ben, nissun probleme.
Nus disial alc sui fassicui che la procure e veve viert su di lui?
Prin di dut i fassicui in procure no mi rivuardavin dome me: al jere coinvolt dut il staff che al à lavorât cun me. E ancje Beppino Englaro, il papà di Eluana.
Cuale jerie la acuse?
Par me e il staff la acuse principâl e jere chê di omicidi volontari.
Adiriture al Ordin dai miedis un coleghe mi veve acusât ancje di torture tai confronts dal pazient, cuant che invezit il nestri compit al è stât chel di intervignî par che Eluana Englaro e podès finî di patî.
Beppino Englaro al è stât acusât di omicidi volontari agravât par vie che al jere il pari.
Ce fin àno fat chei fassicui?
Tal Zenâr dal 2010 o sin stâts ducj assolts.
Aial plui vude ocasion di confrontâsi cun cualchidun di chei che lu àn clamât «sassin»?
No, cun nissun. Par dî la veretât ducj chei che mi àn dât dal «sassin» o dal «boie» no mi àn mai dit in muse chestis peraulis: a àn dome berghelât in place o fevelât par daûr.
Aial cjapât cualchi iniziative cuintri?
Sì, o vevi presentadis sedi denunciis penâls sedi denunciis civîls.
A ce pont sono?
Lis causis penâls a son stadis cuasi dutis archiviadis: la motivazion e je stade che chei atacs a jentravin te casistiche dal «dirit di critiche»… e no zonti nuie altri…
Pes causis civîls al covente plui timp e duncje a son inmò viertis.
Ce fasarasial dai eventuâi risarciments?
Ancje se o ai vudis ricjadudis pesantis a nivel personâl e familiâr no tignarai nuie par me. O ai vude une profonde depression e no soi jentrât in cure ancje grazie al libri che o ai scrit («Gli ultimi giorni di Eluana» ed. Biblioteca dell’immagine – jessût ai 7 di Mai dal 2010, firmât adun cu la sô femine Cinzia Gori e curât di Elena Nave, ndr). Sedi ce che mi ricognossarà il tribunâl sedi ce che o tirarìn des venditis dal libri al larà a sostegn de associazion «Per Eluana».
Nus someave just partî propit des tapis legâls finâls parcè che in realtât dut al è partît di une sentence, vere?
La cuistion e je propit cussì: il nestri intervent al è vignût daûr di une sentence passade in Cassazion dopo di ats precedents fats de Cort di apel di Milan. O jerin cuvierts di un at formâl dal tribunâl che al ricognosseve la volontât di Eluana Englaro midiant di provis e testemoneancis. Il judiç al à ancje fat une analisi dal stîl di vite che e veve la paziente prime dal incident. Tes conclusions adiriture il tribunâl al scrîf «… la domande di autorizazion pe interuzion dal tratament di sostegn vitâl artificiâl, cussì come proponude dal tutôr di Eluana Englaro e condividude de curadore speciâl, e va acedade inevitabilmentri, di cheste decision no podint gjavâsi fûr i judiçs, par trop no cence partecipade personâl soference»: come a dî che ancje il judiç al à ricognossût e metût devant di dut la volontât di Eluana Englaro. E nus à imponût cemût fâ.
Il protocol sanitari?
Sì, une serie di normis atuativis pe sospension de nutrizion artificiâl dadis propit dal tribunâl: o vevin di puartâ Eluana intun hospice o intune struture similâr e no a cjase. O vevin di garantî il rispiet de femine, lis visitis de famee, l’ûs dome di medisinis che a vevin di controlâ i spasims di fin vite.
Ma no jerial so il protocol sanitari?
No, chest mi è stât imponût de autoritât judiziarie. Jo e il gno staff si sin zontâts ulteriôrs regulis par tutelâsi inmò di plui cuintri di eventuâls acusis. Ma a jerin semplicis regulis di operativitât come cjapâ note di dut ce che o varessin fat in aplicazion dal protocol sanitari dal tribunâl.
E simpri su la cuistion de leç, il Parlament al someave che al ves tante premure di comedâ il vulnus legjislatîf su la cuistion: a ce pont sino?
Al pont di prime, ma cul vantaç che cumò tante int e fevele. A proposit dai ats des istituzions cumò e je in vie di discussion la propueste di leç clamade «Calabrò», ma par chel che o sai jo al è di sperâ che lis robis a restedin cussì pluitost che al vegni aprovât chel decret.
Parcè?
No jentri tai detais ma o met in evidence un aspiet fondamentât: chel decret nol considere la alimentazion artificiâl come «intervent sanitari».
In ce sens?
Si paragone la «alimentazion sanitarie» midiant sondin come se al fos un «imboconâ» un frut o un anzian. Invezit chest al è un tratament sanitari, no une semplice assistence come che a volaressin fâle passâ i sostignidôrs dal decret Calabrò. Chest al covente par schivâ l’articul 32 de Costituzion che al dîs che nissun al pues jessi obleât a un tratament sanitari se no par disposizion di leç, che però no pues in nissun câs violâ il limit dal rispiet de persone. Se duncje la alimentazion artificiâl no sarà plui considerade «tratament sanitari», nol sarà plui il miedi a decidi daûr dal articul 32 de Costituzion. In sostance si gjave al miedi la titolaritât de sience, lassant a une autoritât no sientifiche il compit di decidi: al è come tornâ a la ete di Mieç prin di Galileo Galilei che al à introdot il metodi sperimentâl pe sience.
In Europe cemût vegnial frontât l’argoment?
Sedi lis plui grandis associazions sientifichis mondiâls sedi buine part de Europe a considerin la alimentazion artificiâl un intervent sanitari e il testament biologjic al è une realtât. E no je in contrast cui principis religjôs. Par chest tra i nestris consulents o vin clamât ancje il prof. Giandomenico Borasio, un catolic praticant che al lavore in Gjermanie e che al è stât consulent sedi pe Glesie catoliche bavarese sedi pal Guvier di Berlin, scrivint il testament biologjic che cumò al è in vore tal stât todesc.
Si rivarial a cjatâ une soluzion ancje chi di nô?
Il testament biologjic al è une conseguence dal principi dal consens informât: se un pazient al à di vê un intervent chirurgjic ancje piçul al à di jessi informât e al à di manifestâ la sô volontât. Se no chel intervent sanitari nol pues jessi fat. No si capìs parcè che un tratament sanitari come la alimentazion artificiâl al vedi di jessi imponût se il pazient nol à voie.
E la acuse di «eutanasie passive»?
Ocjo a doprâ lis peraulis justis: la eutanasie e je une altre robe. Prin di dut e je un at atîf che si realize cuntune soministrazion di une medisine che e fâs murî. E gjavâ la alimentazion artificiâl no pues jessi nancje considerade «eutanasie passive»: e je une contradizion in tiermins e duncje no esist. O vin fat finî une agunie lungje 17 agns: Eluana Englaro e jere intun stât vegjetatîf, une condizion che no esist in nature e che no esisteve prime des tecnichis di rianimazion avanzade. La ment e je muarte. Eluana Englaro cence lis curis che a àn fat vivi il so cuarp, e sarès muarte subit dopo dal incident.
Nol significhe che il pazient ta chel stât al sedi come un vegjetâl: il non al ven dal fat che il cuarp al à chês sôs funzions controladis dal sisteme neurovegjetatîf: il batit dal cûr, il respîr, ancje lis mestruazions…
Varessie podût vê fîs?
Cuntune tecniche assistide si varès podût fâ une fecondazion: ma si puedie clamâ «mari» un cuarp dome parcè che al pues tignî dentri un ovul fecondât? E sarès stade un incubatôr biologjic… E no stin a dismenteâsi che e sarès une operazion cence consens: une sorte di violence carnâl!
E cemût comential il câs di chel pazient che in Gjermanie nol veve vudis sperancis e invezit al somee recuperâ cumò che lu àn puartât a Udin?
Ancje chi al è il pericul di lâ fûr argoment: une robe al è il stât vegjetatîf, che nol à plui pussibilitât di interazion cu la realtât. Invezit intun stât di disabilitât grivie, il pazient ancje se cun grandis dificoltâts, al pues vê une interazion cul esterni (viôt i câs dal Pape e di Welby). Se chest zovin al à recuperât alc, al significhe che nol jere in stât vegjetatîf come Eluana.
Ce coment fasial de stampe?
Ta chei dîs trements o ai evitât il plui pussibil di lei e scoltâ i media par no colâ te tentazion di rispuindi. Fin che no si è sierade la vicende judiziarie tal 2010, no ai dade nissune interviste dopo chês dôs che o vevi fat (pe Rai cun Marinella Chirico e pal Messaggero Veneto cun Tommaso Cerno). E dal nestri staff nissun al à fevelât o dât materiâl: a son jessûts articui e servizis che a descrivevin particolârs che no son mai esistûts te realtât dai fats. Disìn che tante stampe e à lavorât di fantasie…
Nus fasial cualchi non di persone publiche che lu à deludût e parcè?
No fâs nons parcè che a son tancj e di ducj i colôrs politics chei che a àn doprât il cuarp di Eluana come «cjamp di bataie» par finalitâts che no jerin i interès di Eluana. E di fat no si jerin movûts prin, come che no si son movûts dopo.
E un che invezit al à voie di ringraziâ?
Chei che si son spindûts pe difese di un dirit: une azion trasversâl che e à sostignût une bataie di civiltât. E soredut o ringrazii dut il grup che cun me al à lavorât par tignî fede a chel dovê deontologjic che al à il miedi di compagnâ il malât ancje a la muart te maniere plui dignitose.
Cemût si ise compuartade la int cun lui?
O continui a jessi fermât par strade e a jessi ringraziât e sostignût di personis che pe plui part no cognòs. Di dutis lis mails e letaris che o ai ricevût, mancul dal 5% a son stadis cuintri. E come che o ai za dit, nissun mi à frontât di persone par criticâmi, simpri par daûr.
Tropis voltis si isal cjatât a fâ i conts cu la morâl e la etiche denant de muart?
Ogni an a muerin 300 personis che a jentrin tal repart di Terapie intensive. In 30 agns di cariere (5 sul elisocors) o ai viodût murî passe 10.000 personis e ogni volte al è un fâ i conts cu la muart. No tu puedis usâti.
Esistie secont lui une morâl furlane?
O pensi di sì: la nestre int e à un fuart sens di solidarietât, e sa il significât de soference. Di altris bandis forsit lis reazions a saressin stadis difarentis: no a câs tancj contestadôrs a rivavin a Udin di altris bandis di Italie. E nol è nancje un câs che cuant che o soi vie par conferencis spes mi disin: “Voaltris furlans o vês dimostrât inmò une volte di jessi int che e fevele pôc, ma che e fâs tant”. E chestis manifestazions di stime mi fasin sintî braurôs di jessi furlan.
Tal so libri al conte de dificoltât emotive tal frontâ la linie fine fine che e divît la vite de muart, ancje in rapuart cu la famee dal malât… ce puedial dînus?
Cuant che un malât al jentre in Terapie intensive, cu la famee o soi “trist”: o prepari al piês e no doi sperancis parcè che o preferìs jessi smentît pluitost che creâ ilusions. Cuant che tu âs di comunicâ un decès ti pese e tu riscjis il coinvolziment emotîf. Se tu rivis a fevelâ ben, a costruî un leam, la int e rive a acetâ miôr l’event.
O fevelìn duncje ancje di comunicazion tra miedi e malât, miedi e famee… ce funzion pensial che e vedi la lenghe proprie ta chescj moments?
O dopri la lenghe furlane cui malâts e i parincj: ti permet plui intimitât, la famee e viôt il to sfuarç e lu presee. Ancje dut il personâl dal repart al è atent a chest aspiet.
Lui le dopre no dome par fevelâ: tal so libri a son diviers passaçs in lenghe furlane…
E je vere, anzit, lis primis peraulis che o ai scrit di chest libri a son stadis par furlan e a son chês dal incipit di chel che al è deventât il tierç cjapitul: e je la clamade che o ai vût cun Beppino Englaro cuant che al jere di lâ a cjoli Eluana. O scuen ameti che la idee di mantignî la lenghe furlane par scrivi chê telefonade e je stade de mê femine Cinzia Gori che e je toscane.
Ce pensial dal insegnament dal furlan a scuele?
Jo o soi dacuardi: la lenghe furlane e je un patrimoni che o vin di mantignî come element di culture e identitât, in armonie cun chês altris lenghis che la scuele e à di insegnâ. O soi bilengâl e lu riten un vantaç.
Lui jerial tal moviment des tendopolis dal taramot?
Sì. In chei agns o jeri ancje simpatizant dal Moviment Friûl e i disarai di plui: mê none e jere une Placereani, cusine di pre Checo e une des ultimis voltis che lu ai viodût dopo tancj agns al è stât in ospedâl cuant che o ai scugnût intervignî suntune sô vene pôcs dîs prime che al murìs.
Aial partecipât ai moviments culturâi post taramot?
O soi stât un dai nûf fondadôrs di «In uaite» cun Mauro Tosoni e o ai partecipât a lis manifestazions di chei agns: o jeri tra chei che a àn fermât Andreotti cuant che al leve sù a Glemone tal Autun dal 1976 e i ai dât un volantin.
La Universitât aie di restâ a Udin?
Ancje jo o ai firmât pe facoltât di medisine a Udin. No ai ricetis ma o pensi che la universitât e vedi di jessi part integrant e paritarie dal teritori. E à di jessi leade a fuart cu la realtât dulà che e lavore e no pues jessi une caste sierade intune tor di avori, ma e à di vê une integrazion funzionâl cence pôre di slargjâsi inmò di plui. Anzit e varès di ramificâsi inmò di plui e no jessi incuarpade.
Nus fasial un coment sul sisteme sanitari regjonâl?
No dîs che si à di sierâ dal dut i ospedâi periferics ma, massime pai intervents di chirurgjie e ostetricie, si à di tignî presint che intun ospedâl piçul si à mancul garanzie di sigurece pal sempliç fat che si à mancul casistiche. Cierts reparts a puedin restâ tes struturis periferichis ma za cumò pai intervents plui delicâts e je la int stesse che e domande di lâ ta chês plui grandis.
Trop aial influençât il fat di jessi stât in Friûl tal frontâ lis dificoltâts de vicende che e à rivuardât Eluana Englaro?
La mê part le ai fate intune situazion di condivision. E je stade necessarie la colaborazion di plui personis e ducj a son stâts essenziâi. O vin vude une azion Sociâl, Politiche e Civîl «cu la iniziâl maiuscule» tal rispiet de leç e de volontât dal malât esprimude dal pari che al à scugnût fâsi nomenâ ancje tutôr di Eluana.
Il rapuart cun Beppino Englaro cemût vadial indevant?
Si sintìn dispès ancje pal fat che o fasìn tantis conferencis e lui al è president de associazion «Per Eluana».
Cemût ise lade la serade cun Povia a Enemonç?
E je stade une serade particolâr: o vin vude une biele rispueste de int e e je stade ancje la prime volte che o ai viodût Beppino Englaro a ingropâsi; o scuen però ancje dî che Cristina Martinis e Armando Englaro (il fradi di Beppino), che si son dâts di fâ par cirî la sede, a àn zirât tancj comuns prin di cjatâ la disponibilitât di Enemonç, l’unic paîs che al à acetât.
Ce aie lassât al Friûl la vicende di Eluana Englaro?
O scuen ameti di vê une vision di part ma o pues dî che o vin vût une riscuvierte di furlanetât, cun tante int impegnade cumò a sostignî cheste bataie di civiltât che e eredite il stes spirt che al à animât Loris Fortuna e il so impegn su la cuistion dal divorzi; Franco Basaglia e la sô lote par sierâ i manicomis; la ricostruzion dal taramot e la tradizion des donazions di sanc e di orghins che o vin in Friûl.
Si siere l’an, dulà vadial il Friûl?
No fâs previsions ma o speri pal Friûl che e cressi la sô visibilitât. O sin int che e sa dimostrâ ecelencis in dut il mont ma no sin tant brâfs di autopromovisi: mi auguri che i Furlans a vedin mancul pôre di dî che a vegnin dal Friûl.
Christian Romanini